title: Hinnoittelu

text: Hinnoitteluun liittyy useita kiellettyjä toimintatapoja. Kohtuuttoman korkea hinnoittelu on määräävän markkina-aseman väärinkäyttöä. Liian matalalla hinnalla myymistä kilpailijoiden poissulkemiseksi kutsutaan saalistushinnoitteluksi. Hintaruuviksi kutsutaan sitä, kun yritys heikentää kilpailijansa toimintaedellytyksiä lopputuotteen markkinoilla perimällä ylihintaa väli- tai liitännäisestä hyödykkeestä. Hintasyrjintä on määräävän markkina-aseman väärinkäyttöä, jossa asiakkaita kohdellaan toisistaan poikkeavalla tavalla. Alennuksissa on myös kiellettyjä toimintatapoja: alennusjärjestelmät eivät saa olla asiakkaita syrjiviä tai alennusperusteet epäselvät. Suomessa kilpailu- ja kuluttajavirasto (KKV) turvaa taloudellista kilpailua puuttumalla tarvittaessa tällaisiin tapauksiin.


title: Hinnoittelu

text: Kiellettyä on myös bruttohintaperiaate, jossa jakelutien ylempi porras määrää alemman portaan ulosmyyntihinnan.


title: Vladislav Bojarintsev

text: Vladislav Andrejevitš Bojarintsev (; s. 31. lokakuuta 1994) on venäläinen mäkihyppääjä, joka edustaa seuratasolla CSKA:a. Bojarintsev debytoi mäkihypyn maailmancupissa marraskuussa 2014 Klingenthalissa ollen suurmäen kilpailun 41. Ensimmäiset maailmancupin pisteensä Bojarintsev saavutti vajaata viikkoa myöhemmin Rukalla ollen suurmäen kilpailun 27. Bojarintsevin paras sijoitus maailmancupin osakilpailussa on 14. tila Nižni Tagilista suurmäen kilpailusta joulukuulta 2014. Hän on osallistunut myös kaksiin nuorten MM-kilpailuihin sekä Continental Cupiin.


title: Wilhelm Johannsen

text: Wilhelm Ludvig Johannsen (3. helmikuuta 1857 Kööpenhamina, Tanska – 11. marraskuuta 1927 Kööpenhamina) oli tanskalainen kasvi- ja perinnöllisyystieteilijä. Johannsen tunnetaan käsitteiden geeni, genotyyppi ja fenotyyppi luojana. Hän on ollut merkittävä varhainen genetiikan tieteenalan uranuurtaja, joka loi menetelmiä ja käsitteitä 1900-luvun vaihteen perinnöllisyyttä tutkineeseen tiedeyhteisöön. Johannsenin esittelemä organismin genotyypin (perinnölliset ominaisuudet) ja fenotyypin (havaittavat ominaisuudet) ero on edelleen merkittävä biologian tutkimuksen perusta. Johannsen kritisoi vitalismiin ja teleologiaan perustuvia biologisia selityksiä ja korosti realistista ja materialistista lähestymistapaa, joka ei kuitenkaan pyrkinyt ymmärtämään biologisia ilmiöitä pelkästään fysiikan ja kemian lakien kautta.


title: Wilhelm Johannsen

text: Johannsen toimi Kööpenhaminan yliopiston kasvifysiologian professorina 1905-1926. Hän vieraili merkittävillä luentokiertueilla Yhdysvalloissa ja hänet nimitettiin Harvardin yliopiston kunniatohtoriksi 1909. Hän oli myös Tanskan kuninkaallisen tiedeakatemian jäsen. Hän oli myös Kööpenhaminan yliopiston rehtori 1917-1918. Hän tutki ja julkaisi aktiivisesti aina kuolemaansa saakka vuonna 1927.


title: Anton Gafarov

text: Anton Ildusovitš Gafarov (; s. 4. helmikuuta 1987 Hanty-Mansijsk) on venäläinen maastohiihtäjä, joka edustaa Jugra Svsm 2 -seuraa. Gafarov on erikoistunut sprintteihin.


title: Anton Gafarov

text: Hän debytoi maastohiihdon maailmancupissa joulukuussa 2007 Rybinskin vapaan hiihtotavan sprintissä ottaen heti ensimmäiset maailmancupin pisteensä sijalla 23. Ensimmäisen palkintokorokepaikkansa Gafarov saavutti samassa paikassa niin ikään vapaan sprintissä ollen kolmas vuonna 2009. Hänen paras sijoituksensa maailmancupin osakilpailussa on toinen Rukan perinteisen hiihtotavan sprintistä marraskuulta 2013. Kaudella 2013-14 Gafarov sijoittui sprintticupin kokonaiskilpailussa sijalle 12.


title: Anton Gafarov

text: Gafarov osallistui myös vuoden 2014 talviolympialaisten sprinttiin Sotšissa. Sprintissä, joka hiihdettiin perinteisellä hiihtotavalla, hän oli 12. kaaduttuaan semifinaaleissa ja jäätyään niiden viimeiseksi. Gafarov osallistui myös vuoden 2009 MM-kisojen sprinttiin Liberecissä ja jäi sijalle 42. Hän saavutti kultaa sekajoukkuesprintistä ja hopeaa sprintistä vuoden 2015 talviuniversiadeista.


title: Ensikierron metabolia

text: Ensikierron metabolia eli alkureitin metabolia (engl. "first-pass metabolism") tarkoittaa lääkeaineen tai päihteen hyötyosuuden alenemaa ennen aineen pääsyä verenkiertoon. Runsas ensikierron metabolia vaikeuttaa sopivan annoksen löytämistä, koska hyötyosuuksissa on henkilökohtaisia eroja. Ensikierron metabolia liittyy erityisesti oraalisesti eli suun kautta nauttimiseen. Ensikierron metabolian vuoksi useita lääkeaineita ja päihteitä käytetään muilla tavoin kuin oraalisesti. Esimerkiksi oraalisesti nautitun buprenorfiinin hyötyosuus on pieni runsaan ensikierron metabolian vuoksi. Hengitettynä tupakkatuotteiden sisältämä nikotiini välttää maksan ensikierron metabolian ja pääsee keuhkoihin, joista se imeytyy verenkiertoon.


title: Yrjö Toivola

text: Yrjö Toivola (15. syyskuuta 1927 Viipuri – 16. elokuuta 2002 Helsinki) oli suomalainen diplomi-insinööri, joka toimi 1969–1991 säämittauslaitteistoja valmistavan Vaisala Oyj:n toimitusjohtajana.


title: Yrjö Toivola

text: Toivola pääsi ylioppilaaksi 1946 ja ryhtyi opiskelemaan sähkötekniikkaa Teknillisessä korkeakoulussa. Valmistuttuaan Toivola sai paikan Vaisala-yhtiöstä ja nimitettiin tutkimusjohtajaksi 1958. Seuraavan vuosikymmenen alussa Toivola lähti käynnistämään Vaisalan tehdasta Buenos Airesissa, ja varatoimitusjohtajaksi hänet nimettiin 1963.


title: Yrjö Toivola

text: Vaisalan perustajan Vilho Väisälän kuoltua 1969 Toivola nimitettiin yhtiön toimitusjohtajaksi. Tässä tehtävässä hän toimi vuoteen 1991 ja hoiti vielä vuoden verran hallituksen puheenjohtajuutta.


title: Yrjö Toivola

text: Toivolan toimitusjohtajakaudella Vaisala kasvoi nopeasti: yhtiön liikevaihto noin kymmenkertaistui ja henkilöstömäärä viisinkertaistui. Yhtiö laajeni uusille tuotealueille, kuten tie- ja ilmailusääjärjestelmiin. Kansainvälisen liiketoiminnan johtamisen ohella Toivola osallistui aktiivisesti yrityksen tuotekehitystyöhön. Vaisala oli muun muassa puolijohdetekniikan edelläkävijöitä suomalaisessa teollisuudessa.


title: Yrjö Toivola

text: Opiskeluajoistaan lähtien Toivola osallistui meteorologian kansainväliseen järjestötoimintaan. 1960-luvulta alkaen hän oli mukana Maailman meteorologisen järjestön (WMO) ja sen komissioiden työhön. Muita järjestöjä olivat European Cooperation in the Field of Scientific and Technical Research (COST), Euroopan avaruusjärjestö (ESA) sekä OECD ja tiedejärjestö International Council for Science (ICSU).


title: Yrjö Toivola

text: Yrjö Toivolalle myönnettiin teollisuusneuvoksen arvonimi 1982, Helsingin yliopiston filosofian kunniatohtorin arvo 1986 ja Teknillisen korkeakoulun tekniikan kunniatohtorin arvo 1988. Vuoden johtajaksi hänet valittiin 1985 ja vuoden liikemieheksi 1991.


title: Jarl Magnus Riiber

text: Jarl Magnus Riiber (s. 15. lokakuuta 1997) on norjalainen yhdistetyn hiihtäjä ja olympiamitalisti. Hän edustaa IL Heming -seuraa.


title: Jarl Magnus Riiber

text: Riiber debytoi yhdistetyn maailmancupissa joulukuussa 2014 Lillehammerissa suurmäen ja 10 kilometrin hiihdon kilpailussa. Hän lähti hiihto-osuudelle peräti kahdeksantena, mutta putosi sijalle 28 ottaen kuitenkin uransa ensimmäiset maailmancupin pisteet. Ensimmäisen maailmancupin palkintosijansa hän saavutti Seefeldin triplan avauskilpailusta tammikuussa 2015 ollen kolmas. Seuraavalla kaudella hän oli Ramsau am Dachsteinin kilpailuissa kolmas ja toinen. Ensimmäisen voittonsa hän saavutti Oslossa 6. helmikuuta 2016. Hän oli samalla kaudella kolmas Trondheimissa. Tammikuussa 2018 hän sijoittui Seefelsissä kaksi kertaa toiseksi ja kerran kolmanneksi. Saman vuoden maaliskuussa hän oli toinen Trondheimissa. Schonachissa hän oli kahdesti toinen ja maailmancupin kokonaiskilpailussa seitsemäs. Riiber oli toinen kauden 2018–2019 ensimmäisessä osakilpailussa Rukalla. Seuraavalla viikolla Lillehammerissa Riiber voitti kaikki kolme osakilpailua. Hän voitti myös Ramsaun ensimmäisen kilpailun, ja seuraavan vuoden kaksi ensimmäistä kilpailua Otepäässä. Hän voitti myös Trondheimin kilpailut tammikuun lopulla.


title: Jarl Magnus Riiber

text: Helmikuussa 2014 Riiber saavutti MM-pronssia nuorten MM-kisojen joukkuekilpailusta Val di Fiemmestä Italiasta. Nuorten MM-kilpailuissa Almatyssa 2015 hän voitti kultaa normaalimäen 5 ja 10 kilometrin Gundersen-kilpailuissa. Joukkuekilpailussa hän sai pronssia. Pyeongchangin olympialaisissa 2018 hän sijoittui molemmissa henkilökohtaisissa kilpailuissa neljänneksi ja sai joukkuekilpailussa hopeaa.


title: Sallustiano

text: Sallustiano on Rooman seitsemästoista rione, jota ympäröivät luoteessa Ludovisi, koillisessa Aurelianuksen muuri, kaakossa Castro Pretorio ja lounaassa Trevi. Sen koko on noin 26 hehtaaria, väkiluku 2 200 ja väestötiheys 8 400 asukasta neliökilometrillä (2013). Kaupunginosa sijaitsee Quirinaliksen ja Pincion kukkuloiden välissä.


title: Sallustiano

text: Roomalainen historioitsija Sallustius rakennutti nykyisen Sallustianon alueelle huvilan ja suuren puutarha-alueen 40 eaa. Sen omistus siirtyi myöhemmin Rooman keisareille, jotka laajensivat puutarhaa merkittävästi. Keisari Aurelianus rakensi alueelle hippodromin, jonka keskelle pystytetty obeliski siirrettiin vuonna 1789 Campo Marzioon Trinità dei Montin kirkon eteen. Laajasta puutarha-alueesta on säilynyt nykypäivään yksittäinen paviljonki, joka rakennettiin keisari Hadrianuksen valtakaudella. Se sijaitsee keskellä Sallustianoa, 14 metriä nykyistä maanpintaa alempana. Alueelta löydettiin myös kuuluisa marmoriveistos "Kuoleva gallialainen", joka on näytteillä Musei Capitolinissa.


title: Sallustiano

text: Via Piemonten varrella sijaitseva San Camillo de Lellisin uusromaaninen kirkkorakennus valmistui 1871 Sallustiuksen puutarhoihin kuuluneiden raunioiden päälle. Kaupunginosan lounaisosassa, Via Venti Settembren varrella kohoaa puolestaan Santa Maria della Vittorian barokkikirkko, joka on kuuluisa Berninin mestariteoksesta "Pyhän Teresan hurmio". Sallustianon kohdalla Aurelianuksen muurissa ollut Porta Salarian kaupunginportti purettiin vuonna 1921 käytännön syistä. Purkutöiden yhteydessä löydettiin maasta useita antiikinaikaisia hautamuistomerkkejä, jotka siirrettiin portin vasemmalle puolelle Corso D’Italian varrelle.


title: Sallustiano

text: Sallustianon rajat suhteessa naapurikaupunginosiin ovat seuraavat:


title: Tobias Eberhard

text: Tobias Eberhard (s. 12. tammikuuta 1985 Saalfelden) on itävaltalainen ampumahiihtäjä, joka edustaa HSV Saalfeldeniä. Myös hänen veljensä Julian Eberhard on ampumahiihtäjä.


title: Tobias Eberhard

text: Eberhard debytoi ampumahiihdon maailmancupissa vuonna 2006 Kontiolahdella sijoittumalla sprintin 88:nneksi. Ensimmäiset maailmancupin pisteensä Eberhard saavutti vuonna 2007 Pokljukan sprintissä Sloveniassa sijoittuessaan sijalle 20. Eberhardin paras sijoitus maailmancupissa on yhdeksäs, jonka hän on saavuttanut kahdesti. Ensimmäinen yhdeksäs sija tuli Oberhofin sprintistä vuodelta 2009 ja toinen Antholz-Anterselvan yhteislähtökilpailusta samalta vuodelta.


title: Tobias Eberhard

text: Eberhard on osallistunut kaksiin nuorten MM-kisoihin, joissa hänen paras sijoituksensa on kuudes vuodelta 2006 Presque Islestä. Eberhard on voittanut myös Euroopan-mestaruuskultaa Ridnaunin sprintistä vuodelta 2011 sekä EM-pronssia neljää vuotta aiemmin Banskosta.


title: Lohikäärmebarbi

text: Lohikäärmebarbi eli loistosärki ("Zacco platypus") on särkikalojen heimoon kuuluva, tavallisesti noin 13 senttimetrin mittaiseksi kasvava makeanveden kalalaji. Se elää Kiinan ja Vietnamin alueella. Aikuiset lohikäärmebarbit elävät matalalla virroissa ja joissa. Ne käyttävät ravinnokseen eläinplanktonia, pieniä äyriäisiä, leväkasaantumia ja pieniä kaloja. Lajin kaupallinen käyttö on vähäistä.


title: Lohikäärmebarbi

text: Lohikäärmebarbeja kasvatetaan ulkolammissa ja kylmän veden akvaarioissa. Niitä tuodaan Eurooppaan Japanista. Koirailla on kutuaikana sateenkaarimainen väritys.


title: Filmfare Awards 2002

text: Filmfare Awards 2002 oli 21. helmikuuta 2003 Mumbaissa pidetty tilaisuus, jossa palkittiin vuoden 2002 parhaat hindinkieliset elokuvat. Se oli järjestyksessään 48. Filmfare Awards -tilaisuus.


title: Aune Jääskinen

text: Aune Eva Hildur Jääskinen, o.s. "Piiroinen" (21. tammikuuta 1932 Liperi – 26. helmikuuta 2015 Helsinki) oli suomalainen taidehistorioitsija.


title: Aune Jääskinen

text: Hänestä tuli Suomen ensimmäinen ikonitaiteen tutkimukseen erikoistunut dosentti.


title: Aune Jääskinen

text: Jääskisen äiti oli luterilainen, isä ortodoksi, ja perheen lapset kasvatettiin ortodokseiksi. Hän kävi Joensuun yhteiskoulua ja opiskeli taidehistoriaa Helsingin yliopistossa, jossa hän suoritti filosofian kandidaattitutkinnon 1955, taidehistorian lisensiaattitutkinnon 1965 ja väitteli filosofian tohtoriksi taidehistoriassa vuonna 1971 aiheenaan "Konevitsan Jumalanäidin ikoni". Jääskisellä oli dosentuuri sekä Helsingin että Itä-Suomen yliopistoissa. Hän toimi Suomen Taideakatemian näyttely- ja tiedotusosaston johtajana 1984–1990 sekä Valtion taidemuseon ulkomaisen taiteen museon johtajana 1990–1997.


title: Aune Jääskinen

text: Hänen tutkimustyönsä Konevitsan Jumalanäidin ikonin sekä Tihvinän Jumalanäidin ikonin parissa sai runsaasti kansainvälistä näkyvyyttä. Hän julkaisi ikonitutkimuksesta myös lukuisia tieteellisiä julkaisuja.


title: Aune Jääskinen

text: Tieteellisen uransa lisäksi Aune Jääskinen oli kiinnostunut myös lastenkulttuurista. Hän kirjoitti pakinoita, novelleja, lastenkirjoja, käännöksiä ja radio-ohjelmia.


title: Aune Jääskinen

text: Jääskinen valittiin Vanhus- ja lähimmäisliiton toimesta vuoden isovanhemmaksi vuonna 1997. Vuonna 2007 hän vaati Pyhän Nikolaoksen ihmeiden tekijän ikonin varkauden tekijää palauttamaan saaliiksi saamansa ikonin.


title: Jean-François de La Pérouse

text: Jean François de Galaup, comte de La Pérouse (22. elokuuta 1741 Albi, Ranska — n. 1788 Vanikoro, Santa Cruzin saaret, Salomonsaaret) oli ranskalainen meriupseeri ja tutkimusmatkailija. Hän kartoitti laajalti Tyynenmeren alueita 1780-luvun jälkipuoliskolla.


title: Jean-François de La Pérouse

text:
La Pérouse syntyi Albin seudulla 1741. 15-vuotiaana hän aloitti merisotakoulun. Hän oli mukana sodissa, jotka Ranska kävi Iso-Britanniaa vastaan Pohjois-Amerikassa. Ranskan kuningas Ludvig XVI nimitti hänet uusia kauppareittejä etsivän tutkimusretkikunnan johtajaksi. Tämä retkikunta tutki ja kartoitti Pohjois-Amerikan länsirannikkoa Alaskasta Kaliforniaan 1785-86. 1786-88 La Pérouse purjehti Tyynenmeren yli Kalifornian Montrey Baysta Kiinan Macaoon. Tämän jälkeen hän lähti vielä yhdelle tutkimusmatkalle, joka suuntautui Australiaan ja Tyynenmeren saarille.
Tällä matkalla hän katosi sen jälkeen, kun hän lähti nykyisen Samoan alueelta kohti Uutta-Kaledoniaa 1788.
La Pérouse katosi tutkiessaan Australian itärannikkoa. Retkikunnan laivojen jäännökset ja matkamuistiinpanot löydettiin vuonna 1826. La Pérousen salmi pohjoisella Tyynellämerellä on nimetty hänen mukaansa.


title: Screen Actors Guild Awards 2005

text: Screen Actors Guild Awards 2005 oli järjestyksessään 11. SAG-palkintogaala, jossa yhdysvaltalainen Screen Actors Guild -ammattilitto jakoi palkinnot näyttelijöille roolisuorituksistaan vuoden 2004 elokuvissa ja televisio-ohjelmissa. Gaala järjestettiin Shrine Auditoriumissa, Los Angelesissa, Kaliforniassa, Yhdysvalloissa 5. helmikuuta 2005.


title: Screen Actors Guild Awards 2005

text: Voittajat on listattu ensimmäisenä ja lihavoitu.


title: Öljykala

text: Öljykala ("Ruvettus pretiosus") on käärmemakrilleihin kuuluva syvänmeren kalalaji.


title: Öljykala

text: Öljykala on ruskean tai tummanruskean värinen. Sen iho on erittäin karkea. Selässä on 13-15 piikkiä. Rintaevien kärjet ovat mustia. Nuorella yksilöllä jälkimmäisen selkäevän reuna ja peräevä ovat valkoisia. Öljykalat ovat yleensä noin 150 cm pitkiä, enimmäispituuden ollessa 300 cm. Painavin yksilö painoi 63 kg.


title: Öljykala

text: Öljykalaa on havaittu ympäri maapalloa, mutta eniten havaintoja on tehty Australian itä- ja länsipuolella sekä Afrikan länsipuolella. Pohjoisimmat havainnot ovat Irlannin eteläpuolelta.


title: Öljykala

text: Öljykalat syövät ravinnokseen kaloja, äyriäisiä ja mustekaloja. Ne ovat avomeren kaloja ja elävät yksin tai pareittain lähellä pohjaa 100-800 metrin syvyydessä, mutta useimmiten 200-400 metrissä.


title: Öljykala

text: Öljykalan liha on erittäin rasvaista ja jonkin verran myrkyllistä. Nautittuna se saattaa aiheuttaa muun muassa rasvaripulia; sitä kuitenkin myydään Japanissa. Öljykaloista tehdään myös kalanruokaa.


title: Laurent Müller

text: Laurent Müller (s. 28. toukokuuta 1978 Bern, Sveitsi) on sveitsiläinen entinen jääkiekkoilija, pelipaikaltaan vasen laitahyökkääjä. Hän pelasi urallaan National League A:ssa yhteensä 361 runkosarjaottelua tehopistein 62+90=152 ja keräten 317 jäähyminuuttia sekä 109 playoff/karsintasarjaottelua tehopistein 8+11=19 ja keräten 78 jäähyminuuttia. Müller piipahti myös kymmenen ottelun verran SM-liigajoukkue JYPissä kaudella 2005–2006.


title: Laurent Müller

text: Müller oli EHC Worbin kasvatti. Hän pelasi ensimmäiset miesten pelinsä 17-vuotiaana Fribourg-Gottéronissa kaudella 1995–1996, jolloin Müller pelasi Nationalliga A:ssa kolme runkosarja- ja neljä karsintasarjaottelua. Kaudeksi 1996–1997 hän siirtyi SC Berniin, jossa Müller pelasi NLA:n tulokaskautensa tehden 22 runkosarjaottelussa tehot 3+2=5 sekä 13 playoff-ottelussa kaksi syöttöpistettä. Hän voitti kauden päätteeksi Sveitsin-mestaruuden. Müller edusti kauden aikana Berniä myös EHL:ssä, kuten myös seuraavalla kaudella 1997–1998.


title: Laurent Müller

text: Kaudeksi 1998–1999 Müller siirtyi ZSC Lionsin paitaan. Hän löi itsensä läpi NLA:ssa tehden liigan yhden kauden piste-ennätyksensä tehoilla 16+21=37. Müller oli joukkueen toiseksi paras maalintekijä Claudio Michelin kanssa. Hän voitti Zürichissä Sveitsin-mestaruuden vuosina 2000 ja 2001. Kaudeksi 2001–2002 Müller palasi Berniin ja kahden siellä vietetyn vuoden jälkeen hän siirtyi kaudeksi 2003–2004 EHC Baselin riveihin. Kauden 2004–2005 Müller pelasi HC Davosissa, jossa hän voitti kauden päätteeksi Sveitsin-mestaruuden. Hän edusti joukkuetta kauden aikana myös Spengler Cupissa, joka päättyi voittoon.


title: Laurent Müller

text: Kauden 2005–2006 kynnyksellä Müller siirtyi kuukauden mittaisella sopimuksella SM-liigajoukkue JYPiin, jonne hänet houkutteli aiemmin Zürichistä tuttu joukkueen päävalmentaja Matti Alatalo. Mülleristä tuli liigan kaikkien aikojen ensimmäinen sveitsiläispelaaja. Hän palasi lyhyen sopimuksensa jälkeen takaisin kotimaahansa Fribourg-Gottéronin joukkueeseen ja jatkoi pelaamisen ohella opintojaan. Müller lopetti pelaajauransa kevääseen 2006.


title: Laurent Müller

text: Müller edusti Sveitsiä MM-kilpailuissa vuonna 1999. Hän pelasi alle 20-vuotiaiden MM-kilpailuissa vuosina 1996, 1997 ja 1998, joista viimeisin turnaus päättyi pronssiin.


title: Laurent Müller

text: Müller pelasi myös alle 18-vuotiaiden EM-kilpailuissa vuosina 1995 ja 1996. Hän toimi jälkimmäisessä turnauksessa Sveitsin kapteenina ja oli joukkueen paras syöttäjä ja jakoi sisäisen pistepörssin voiton René Stüssin kanssa tehoilla 2+4=6.


title: Laurent Müller

text: Müllerin isoveli Philippe pelasi myös omalla urallaan yli 200 NLA-ottelua.


title: Laurentius Petri Gothus

text: Laurentius Petri Gothus (n. 1529/1530 Söderköping, Ruotsi – 12. helmikuuta 1579 Uppsala, Ruotsi) oli ruotsalainen teologi ja Uppsalan yliopiston kreikan kielen professori 1566-1574. Hän oli Ruotsin luterilaisen kirkon toinen arkkipiispa 1574-1579 ja myös virsirunoilija.


title: Laurentius Petri Gothus

text: Laurentius Petri (joka on latinisaatio nimestä Lars Petersson) sai lisänimen Gothus erotuksesi vanhemmasta Laurentius Petri Nericiusista. Hän kirjautui Wittenbergin yliopistoon vuonna 1557 ja opiskeli kolme vuotta Philipp Melanchthonin johdolla. Petri palasi Ruotsiin 1561 ja hänestä tuli kuningas Eerik XIV:n hovisaarnaaja. Hänet nimitettiin uudelleen elvytetyn Uppsalan yliopiston ensimmäiseksi oppituolin haltijaksi ja rehtoriksi vuonna 1566.


title: Jeesuksen syntymäkertomukset

text: Jeesuksen syntymäkertomukset ovat Luukkaan ja Matteuksen evankeliumeissa mainittuja kertomuksia Jeesuksen syntymästä. Uuden Testamentin kirjojen ulkopuolella ei ole muita tunnettuja historiallisia dokumentteja, jotka vahvistaisivat kertomusten historiallisuuden. Uuden Testamentin kertomusten perusteella ei voida sanoa mihin vuodenaikaan Jeesuksen syntymäkertomukset sijoittuvat, mutta kristityt ovat viettäneet 300-luvulta alkaen Jeesuksen syntymänjuhlaa eli joulua 25. joulukuuta.


title: Jeesuksen syntymäkertomukset

text: Luukkaan ja Matteuksen kertomuksissa yhteistä on se, että enkelin ilmoituksen mukaisesti neitsyelle Marialle ja Daavidin sukuiselle Joosefille syntyy Betlehemissä poika, jolle annetaan nimeksi Jeesus. Muilta osin Luukkaan ja Matteuksen kertomukset poikkeavat toisistaan ja evankeliumien kirjoittajat eivät selvästikään olleet tietoisia toistensa teksteistä. Luukas keskittyy kertomuksessaan Mariaan ja tapahtumiin ennen syntymää. Matteuksen syntymäkuvaus puolestaan keskittyy Joosefiin ja tapahtumiin syntymän jälkeen. Luukas kertoo enkelin ilmestymisestä Marialle, maailmanlaajuisesta verollepanosta ja Quiriniuksen väestönlaskennasta, matkasta Betlehemiin, lapsen laittamisesta seimeen sekä paimenista ja enkelikuorosta. Matteus puolestaan kertoo enkelin ilmestymisestä Joosefille, Betlehemin tähdestä ja tähteä seuraavista itämaan tietäjistä, Herodeksen aikeista surmata Jeesus, pakomatkasta Egyptiin ja muutosta Nasaretiin.


title: Jeesuksen syntymäkertomukset

text: Osa Luukkaan syntymäkertomuksesta tunnetaan etenkin Suomessa jouluevankeliumina, jonka lukeminen kuuluu monille suomalaisille joulun vieton perinteeseen:


title: Jeesuksen syntymäkertomukset

text: Useimmat tutkijat pitävät Luukkaan mainintaa verollepanosta historiallisesti virheellisenä, sillä antiikin tunnetussa historiassa ei ole tiedossa keisari Augustuksen aikaista yleistä verollepanoa. Joidenkin tutkijoiden mukaan kertomus kuitenkin voidaan selittää esimerkiksi Rooman maakuntien paikallisella verotuksella ja siihen liittyvällä joka 14. vuosi toteutettavalla väestönlaskennalla, josta on säilynyt viitteitä egyptiläisissä papyruksissa.


title: Jeesuksen syntymäkertomukset

text: Kielitieteellisesti voidaan käytetystä sanastosta ja tyylistä havaita, että Luukkaan syntymäkertomuksessa on paljon kohtia, jotka selvästi ovat lähtöisin Luukkaalta itseltään. Näitä Luukkaalle ominaisia elementtejä on syntymäkertomuksessa huomattavasti enemmän kuin muissa osissa Luukkaan evankeliumia. Luukas on siis vähintäänkin muokannut lähteistään saamaansa kertomusta. Luukkaan käyttämistä alkuperäislähteistä on erimielisyyttä. Erään suositun teorian mukaan Luukkaan käyttämät lähteet ovat olleet suullisia, toisten teorian mukaan lähteet olivat alun perin joko aramean- tai hepreankielisiä, jotka Luukas käänsi kreikaksi, ja kolmannen teorian mukaan Luukas kokosi syntymäkertomuksensa yhdistelemällä useaa erillistä lähdettä.


title: Jeesuksen syntymäkertomukset

text: Luukkaan mukaan mukaan Jeesus ei paennut Egyptiin, vaan muutti kahdeksantena päivänä tehdyn ympärileikkauksensa jälkeen välittömästi Nasaretiin.


title: Jeesuksen syntymäkertomukset

text: Matteuksen evankeliumi kertoo varsinaisesta syntymätapahtumasta vain ohimennen enkeli-ilmoituksen yhteydessä. Syntymän kuvaamisen sijaan Matteus on nähnyt tarpeelliseksi kertoa kuinka Betlehemissä syntyneestä lapsesta tuli Jeesus Nasaretilainen. Matteus kertookin kuinka Jeesus syntymän jälkeen ensin pakeni Egyptiin ja myöhemmin muutti Nasaretiin asumaan. Näissä elämänvaiheissa Matteus näkee neljän Vanhan Testamentin profetian täyttymisen.


title: Jeesuksen syntymäkertomukset

text: Matteuksen yleisölle kertomuksen konseptit kuten idästä saapuvat viisaat tietäjät ja suurten henkilöiden syntymähetkellä syttyvät tähdet olivat entuudestaan tuttuja muista kertomuksista.


title: Jeesuksen syntymäkertomukset

text: Kertomus tietäjistä onkin joidenkin mukaan pakanallista alkuperää. Toisten mukaan Matteuksen kertomus on kristitty Midraš, jossa Matteus peilaa Jeesuksen syntymää Mooseksen syntymäkertomuksen yhteydessä esiintyviin vastaaviin tapahtumiin ja henkilöihin kuten faaraon tähtitieteilijöihin.


title: Jeesuksen syntymäkertomukset

text: Apostoli Paavali on kiinnostunut enemmän Jeesuksen teoista kuin Jeesuksen alkuperästä. Syntymään hän viittaa vain sivumainintoina. Selvimmin Paavali kirjoittaa syntymästä galatalaiskirjeessä: “Mutta kun aika oli täyttynyt, Jumala lähetti tänne Poikansa. Naisesta hän syntyi ja tuli lain alaiseksi“ (Gal 4:4). Paavalin muissa kirjeissä on lisäksi tulkinnanvaraisia viittauksia, joiden mukaan Paavali mahdollisesti ajatteli Jeesuksen olleen olemassa jo ennen syntymää.


title: Jeesuksen syntymäkertomukset

text: Evankelista Markus kertoo perheen taustasta vain Jeesuksen äidin ja neljän veljen nimet. Johanneksen evankeliumissa puolestaan on vain hajanaisia mainintoja Betlehemistä, Nasaretista, Joosefista, jeesuksen veljistä sekä Jeesuksen äidistä, jonka nimeä Johannes ei kuitenkaan mainitse.


title: Jeesuksen syntymäkertomukset

text: Matteuksen mukaan Maria tuli raskaaksi pyhän hengen vaikutuksesta ja Joosef ei koskenut vaimoonsa ennen kuin tämä oli synnyttänyt pojan. Matteus myös lainaa Jesajan profetiaa, joka Matteuksen tulkinnan mukaan viittaa neitsyen raskaaksi tulemiseen ja Jeesuksen syntymään. Jesajan alkuperäinen profetia on kuitenkin tulkinnanvarainen. Joidenkin teorioiden mukaan Matteus halusi osoittaa viittauksella Jesajaan vain sen, että Jeesuksen neitseellisessä syntymässä ei ole mitään uutta tai erikoista vaan se on jo mainittu Jesajan kirjassa.


title: Jeesuksen syntymäkertomukset

text: Useiden tutkijoiden mukaan kertomukset neitseellisestä syntymästä ovat pakanallista alkuperää, sillä pakanallisissa myyteissä on usein vastaavia elementtejä. Toisten mukaan teoria on ongelmallinen, sillä jos se pitäisi paikkaansa, niin kertomuksen neitseellisestä syntymästä ovat voineet lisätä vasta myöhemmässä vaiheessa ei-juutalaiset kristityt, sillä pakanallista alkuperää olevat elementit tuskin olisivat saaneet suosiota juutalaisten uskovien keskuudessa. Kertomuksen kieli ja tyyli vaikuttavat enemmän palestiinalaiselta kuin kreikkalaiselta, joten sen perusteella olisi epätodennäköistä, että tekstiä olisi täydennetty myöhemmin. Samat argumentit myöhemmän täydennyksen puolesta ja sitä vastaan pätevät myös Luukkaan vastaaviin mainintoihin Marian neitsyydestä.


title: Tsendiin Damdinsüren

text: Tsendiin Damdinsüren (1908–1986) oli mongolialainen kirjailija ja tutkija. Hänet tunnetaan esimerkiksi Mongolian kansallislaulu Bügd Nairamdah Mongolin kirjoittajana ja Mongolin kyrillisen kirjaimiston kehittäjänä.


title: Tsendiin Damdinsüren

text: Tsendiin Damdinsüren syntyi nykyisessä Matadin sumissa, Mongolian Sühbaatarin provinssissa. Hän liittyi vapaaehtoisena Tamsagiin sijoitetun sotilaskomppanian kirjuriksi vuonna 1925, jolloin hän myös aloitti kirjojen keräilyn. Vuosien 1927 ja 1929 välillä hän työskenteli puolestaan "Ünen"-sanomalehdessä. Kommunistit tulivat valtaan Mongoliassa vuonna 1929 ja vuodesta 1933 Damdinsüren opiskeli Venäjän tiedeakatemiassa tuolloisessa Leningradissa. Vuonna 1936 hän meni naimisiin mongolin kieltä opiskelleen venäjänjuutalaisen L. V. Zevinan kanssa. He saivat sittemmin neljä lasta.


title: Tsendiin Damdinsüren

text: Damdinsüren palasi Mongoliaan vuonna 1938 ja maan vainojen aikana hänet pidätettiin saman vuoden marraskuussa. Pidätyksen aikana häntä kidutettiin ja hän menetti useamman hampaan. Hänet vapautettiin vankeudesta tammikuussa 1940 ja Mongoliaa hallinnut Horloogijn Tšoibalsan palkkasi hänet kehittämään Mongolin kyrillistä kirjaimistoa. Vuodesta 1942 vuoteen 1946 hän toimi "Ünen"-sanomalehden päätoimittajana. Vuodesta 1946 vuoteen 1950 hän opiskeli Moskovassa maisteriksi kirjoittaen opinnäytetyönsä Geser-eepoksesta. Sittemmin hän työskenteli Mongolian tiedeakatemiassa julkaisten 56 tieteellistä artikkelia ja monografiaa.


title: Tsendiin Damdinsüren

text: Damdinsüren joutui sittemmin puolueen hampaisiin vuonna 1963. Häntä syytettiin buddhalaisten ja šamanististen tekstien julkaisusta ja muiden kehottamisesta tekemään samaa. Näinpä esimerkiksi hänen venäjä–mongoli-sanakirja vedettiin pois vuonna 1970. Koska Damdinsürenin työt olivat tunnettuja ulkomailla ja etenkin Venäjällä, ei häntä kuitenkaan vainottu sen enempää. Damdinsüren kuoli vuonna 1986.


title: Tsendiin Damdinsüren

text: Damdinsürenin ensimmäinen kirjallinen teos oli vasemmistolaisessa kirjailijapiirissä vuonna 1929 julkaistu "Gologdson khüükhen", joka seurasi köyhän perheen elämää vallankumouksen vuosina. Teos oli alun perin varsin neutraali, mutta Damdinsüren joutui sittemmin hävittämään alkuperäisen ja käyttämään ideologisempaa versiota kollegojensa painostuksesta. Leningradissa ollessaan Damdinsüren kirjoitti runon "Buural ijii mini" ja vuonna 1950 hän kirjoitti sanat Mongolian kansallislaulu Bügd Nairamdah Mongolille. Vuodesta 1940 eteenpäin hän keskittyi lähinnä tieteelliseen työhön. Hän kirjoitti vuonna 1947 Mongolien salaisen historian nykymongoliksi. Vuonna 1955 hän julkaisi puolestaan "Monggol uran zokhiyal-un degeji zagun bilig oroshibai" -antologian, jossa hän esitteli vallankumousta edeltäneellä ajalla julkaistuja teoksia.


title: Persoonan rakenteellinen dissosiaatioteoria

text:
Persoonallisuuden rakenteellinen dissosiaatio-teoria eli traumateoria (engl. Structural dissociation of the personality) on merkittävin traumaperäisten häiriöiden ymmärtämiseen ja tutkimiseen sekä hoidon määrittelemiseen soveltuva, evolutiivisesti, neurobiologisesti ja loogisesti kokoava teoria, joka antaa käyttöön käsitteitä emotionaalisen trauman ja siitä syntyneen psykopatologian syvempään ja yhtenäisempään ymmärtämiseen. Se laajentaa, yhdistää ja tarkentaa muita, pohjaltaan samoille havainnoille ja lähestymistavoille rakentuneita teorioita (mm. polyvagaalinen teoria), antaen täten yhteisen kielen, trauman metateorian.
Dissosiaatio-käsitettä ja ilmiöön liittyviä dissosiaatiohäiriöitä voidaan määritellä ja luokitella monella tavalla. Traumatutkimus ja sitä kautta dissosiaatio on historiassa ollut tieteen keskiössä katkonaisesti. Nykyisen traumatutkimuksen pohjalla vaikuttaa Pierre Janet’n (1859-1947) teoriat, jotka 1970-luvulla nousivat uudelleen psykoterapian tutkimuskentälle, mutta vasta Onno van der Hartin ja kollegoiden useat julkaisut, joista merkittävin on The Haunted Self, 2006, kokosivat aiemmin katkonaisen traumatutkimuksen yhteisen ymmärryksen ja pysyvän tieteellisen tarkastelun kohteeksi. Tälle pohjalle siis rakentuvat nykyinen traumatietämys, traumateoria eli persoonallisuuden rakenteellinen dissosiaatio-käsitteistö sekä tutkimus.


text: Persoonallisuuspsykologiassa käytetyt teoriat poikkeavat hiukan toinen toisistaan, mutta ne kaikki näkevät normaalin, terveen, aikuisen ihmisen persoonallisuuden integratiivisen prosessin ja kasvun tuloksena. Persoonallisuus nähdään myös biopsykologisten systeemien dynaamisena rakennelmana.


text: Yksilön integratiivinen kapasiteetti vaihtelee, mutta sen ollessa alhainen kyky liittää raskaita, vastenmielisiä ja/tai traumaattisia kokemuksia osaksi persoonallisuutta ja henkilöhistoriaa vähenee tai estyy kokonaan ja syntyy persoonallisuuden rakenteellista dissosiaatiota. Integraatio onnistuessaan sisältää synteesin, realisaation ja presentifikaation. Traumaperäiset häiriöt ovat synteesin ja realisaation häiriöitä. Persoonallisuuden rakenteellinen dissosiaatio on traumatisoitumisen yhteydessä näiden biopsykologisten tilojen kesken syntyneitä jakolinjoja, persoonallisuuden jakautumista erilaisiin alkumuotoisiin osiin.


text: Emotionaalisen trauman kohdalla tapahtuva persoonallisuuden jakautuminen prototyyppisiin, alkumuotoisiin osiin ei tapahdu sattumanvaraisesti, vaan noudattelee todennäköisimmin evolutiivisesti määräytyneitä ”jakolinjoja”/ "murtumalinjoja" eri toimintajärjestelmien välillä. Mitä enemmän osia, sitä komplisoituneemmasta traumatisoitumisesta on kysymys.(terveyskirjasto 2014)


text: Yksittäisen traumaattisen tilanteen (esim.auto-onnettomuus) yhteydessä, jos integratiivinen kapasiteetti on yksilöllä ollut liian alhainen saattaa syntyä primaarinen rakenteellinen dissosiaatio,joka tarkoittaa persoonallisuuden perustavaa jakautumista yhdeksi ANP:ksi ja EP:ksi. Tällöin yksilön persoonallisuudessa yksi osa on kiinnittynyt evolutiivisesti määräytyneeseen päivittäiseen elämään sopeuttavaan toimintajärjestelmään. Tällaista osaa kutsutaan näennäisen normaaliksi persoonallisuuden osaksi (engl. apparently normal part of personality) nk. ANP. Se yrittää jatkaa elämää, kuin traumaattista tapahtumaa ei olisikaan tapahtunut, muttei kykene integroimaan implisiittisesti tallentunutta, toisen persoonallisuuden osan kantamaa traumamuistoa, sillä se on menettänyt yhteyden siihen. Tätä toista osaa, joka on kiinnittynyt traumaattisen kokemukseen kutsutaan emotionaaliseksi persoonallisuuden osaksi EP (engl. emotional part of the personality). EP:na yksilö kiinnittyy pääasiassa toimintajärjestelmiin, jotka liittyvät fyysiseen puolustamiseen ja kiintymyshuutoon. Tällaista jakautumista näyttäisi luonnehtivan ainakin traumaperäinen stressihäiriö (engl.PTSD). Traumaoireille tyypillinen välttäminen ja trauman uudelleen eläminen, vaikeus muistaa ja samanaikainen vaikeus unohtaa, ymmärretään näiden dissosioituneiden persoonallisuuden osien välisenä vaihteluna ja muutkin dissosiatiiviset traumaoireet rakenteellisen dissosiaation ylläpitämänä sisäisenä dynamiikkana.


text: Silloin kun trauma on äärimmäisen ylivoimainen ja /tai pitkittynyt saattaa tapahtua EP:n jakautumista yksittäisen ANP:n säilyessä ennallaan. Tämä sekundaarinen rakenteellinen dissosiaatio saattaa pohjautua erillisten puolustuksen ja toipumisen alajärjestelmien välisen integraation epäonnistumiseen. Esimerkki sekundaarisesta dissosiaatiosta on määrittämätön dissosiaatiohäiriö (engl.DDNOS). Tertiäärisessä rakenteellisessa dissosiaatiossa myös ANP on jakautunut useampaan osaan. Silloin kysymyksessä on dissosiatiivinen identiteettihäiriö.


text: Persoonallisuuden dissosioituneet osat, huolimatta suuremmasta tai vähäisemmästä autonomisuudestaan ja kehittyneisyydestään, ovat edelleen yhden persoonallisuuden osatekijöitä. Nämä osat ovat sekä epätäydellisesti integroituneita että niillä on jonkin verran psykobiologista päällekkäisyyttä. Ne saattavat myös jakaa useita valmiuksia ja sekä implisiittisiä että eksplisiittisiä muistoja. Täydellinen amnesia osien välillä on eri ANP:den välillä kuitenkin mahdollinen tertiäärisen dissosiaation kohdalla sekä osittainen dissosiatiivinen amnesia traumaa välttävän ANP:n ja sitä kantavan EP:n välillä.(engl. lyh. DID). Useamman osan välinen yhteistietoisuus (engl. co-consciousness), osien välinen sisäinen kommunikaatio tai yhden osan tunkeutuminen toiseen osaan ovat myös mahdollisia. (Trauma information on structural dissociation)


text:
Persoonallisuuden integraation puutos, rakenteellinen dissosiaatio näyttäytyy dissosiatiivisina oireina.
Oireet voidaan käsittää jaolla negatiivinen ja positiivinen ja/tai psykoforminen ja somatoforminen.


text: Dissosiaatiohäiriöihin riittävästi perehtynyt psykiatri osaa erottaa häiriöt muista läheisesti niitä muistuttavista sairauksista ja ohjata oikean hoidon pariin. Oikean diagnoosin saaminen on kuitenkin tärkeää ja saattaa kestää vuosia ennen kuin ne tunnistetaan. Persoonallisuuden rakenteellisen dissosiaation ymmärtämisen kautta oireet ja hoito tulevat kuitenkin helpommiksi lähestyä. Varsinkin erotusdiagnostiikka skitsofrenian ja dissosiatiivisen identiteettihäiriön kohdalla on vaikeaa, jos ei merkittäviä päällekkäisiä oireita psykoosisairauksien kanssa, mutta kuitenkin selkeästi poikkeavaa kokonaistaudinkuvaa osaa erotella toisistaan. Tähän apuna voisi olla traumateorian eri tieteenaloja yhdistävä ymmärrys. Merkittävä panos yhdistävälle otteelle on Suomessa persoonallisuuden rakenteelliselle dissosiaatioteorialle syvempää pohjaa hahmotteleva traumatutkielma Katkennut totuus, tekijänä psykiatri Anssi Leikola.


text: Dissosiaatiohäiriöiden ensisijainen hoito on traumaterapiaan ja dissosiaatiohäiriöihin erikoistunut psykoterapia esim. traumaterapia, trauma-focused kognitiivinen terapia tai kognitiivisanalyyttinen psykoterapia. Hoitosuositus on käyttää vaiheorientoitunutta kolmiosaista traumahoitomallia.(kts. tarkemmin dissosiaatiohäiriöt)Lääkehoidolla ei dissosiaatiohäiriöitä voi hoitaa, mutta niiden kanssa usein esiintyviä muita psykiatrisia sairauksia voi lääkehoito auttaa.


title: Brendan Lemieux

text: Brendan Lemieux (s. 15. maaliskuuta 1996) on Yhdysvalloissa syntynyt kanadalainen jääkiekkoilija, joka pelaa NHL-joukkue Winnipeg Jetsissä. Lemieux solmi 2015 vuoden kesällä kolmivuotisen tulokassopimuksen Winnipeg Jetsin kanssa.


title: Brendan Lemieux

text: Lemieux liittyi kesken kauden 2012–2013 OHL:ssä pelaavaan Barrie Coltsiin aloitettuaan USHL-joukkue Green Bay Gamblersissa. Hän oli Kanadan joukkueessa mukana voittamassa kultaa Ivan Hlinkan muistoturnauksessa vuonna 2013. Hänet valittiin myös pelaamaan CHL Top Prospects Gamessa.


title: Brendan Lemieux

text: Lemieux on entisen NHL-laitahyökkääjä Claude Lemieuxin poika.


title: Siina Rinne

text: Siina Rinne eli Momman Siina (oik. Josefiina Eufrosyne "Siina" Savijoki, 19. lokakuuta 1859 Huittinen – 15. huhtikuuta 1940 Huittinen) oli suomalainen kankuri ja runoilija. Hänet tunnetaan 40 vuoden aikana kutomistaan kankaista sekä lukuisista erilaisista virkkaus- ja kudonnaistöitä, kuten esimerkiksi ryijyistä, villahameista ja myssyistä. Momman Siinan tuotantoa on muun muassa Kansallismuseon sekä Huittisten museon kokoelmissa.


title: Siina Rinne

text: Momman Siina syntyi vuonna 1859 Lauttakylässä renki Juho Matinpojan ja tämän vaimon Anna Elisabeth Tuomontyttären neljäntenä tyttärenä. Noin kymmeneen ikävuoteen saakka hänet tunnettiin ainoastaan nimellä Siina, kunnes perhe muutti Huhkolan kylän Savijoen torppaan ja alkoi käyttämään sitä myös sukunimenään. Torppaa oli aikaisemmin kutsuttu Momman torpaksi, jonka mukaan Momman Siina sai nykyisin tunnetuimman nimensä. Sukunimen Rinne hän otti käyttöön vuonna 1901. Momman Siina elätti itsensä talosta taloon kiertävänä kankurina vuodesta 1879 lähtien, jolloin uusi elinkeinolaki poisti rajoituksen käsityöammateista. Hän joutui luopumaan ammatistaan 1930-luvulle tultaessa sokeutumisen johdosta. Momman Siina oli poikkeuksellinen myös jo nuorena oppimansa luku- ja kirjoitustaidon ansiosta. Kirkonkirjojen mukaan hän osasi lukea jo ripille päästessään vuonna 1874. Tiedossa ei ole, mistä rengin tytär oli lukutaitonsa hankkinut.


title: Siina Rinne

text: Momman Siina kirjoitti myös runoja, joita hän sisällytti valmistamiinsa tekstiileihin. Niitä ei tosin ole juurikaan säilynyt, koska Siina poltti välillä runovihkojaan liian maallistumisen pelossa. Valmistamiinsa kankaisiin hän kirjaili usein eksoottisia eläimiä, kuten virtahepoja, krokotiileja ja kameleita. Niiden kuvia Siina oli ilmeisesti tavannut kirjoissa, joita hän pääsi lukemaan kiertäesään kankurina varakkaiden perheiden taloissa. Hänen tiedetään kuvanneen tekstiileissään myös auton jo ennen kuin sellaisia oli Siinan kotiseudulla tai edes Suomessa. Hänen tunnetuimpia töitään ovat Siinan omista hiuksistaan kutoma hame, jota hän teki peräti 16 vuoden ajan. Nykyään se on Helsingissä Kansallismuseon kokoelmissa, kuten myös virkattu peite, johon sisältyy runovihko. Vuonna 1886 valmistuneessa peitteessä on mielikuvituksellisia kuvioita, jotka kaikki on selitetty 141-säkeisessä runovihkossa. Kuviot symbolisoivat muun muassa Raamatun tapahtumia sekä erilaisia eläimiä, kuten jääkarhuja, käärmeitä ja elefantteja.


title: Ivan Barbašev

text: Ivan Dmitrjevitš Barbašev (; s. 14. joulukuuta 1995 Moskova, Venäjä) on venäläinen jääkiekkoilija, joka pelaa NHL-joukkue St. Louis Bluesin organisaatiossa. Hän pelannee pääasiassa AHL-joukkue Chicago Wolvesissa. Barbašev on pelipaikaltaan vasen laitahyökkääjä, mutta hän osaa pelata myös keskellä. Barbašev on kahden suunnan hyökkääjä, jonka vahvuuksiin kuuluu pelintekeminen, visio, syöttäminen, laukaus, tilan tekeminen ketjukavereille, alivoimapelaaminen ja työteliäisyys. Barbašev ei kuitenkaan välttämättä ole se joukkueensa paras viimeistelijä hyökkäyspään taidoistaan huolimatta. Hänen tulisi käyttää myös useammin kokoaan hyväksi.


title: Ivan Barbašev

text: Barbašev on TsSKA Moskovan kasvatti. Hän pelasi kauden 2011–2012 MHL-junioriliigan HK MVD:ssä. Dinamo Moskova varasi Barbaševin 33. pelaajana . Samana kesänä myös QMJHL-joukkue Moncton Wildcats varasi hänet koko ensimmäisenä pelaajana. Barbašev siirtyi joukkueeseen kaudeksi 2012–2013, jolloin hänen tulokaskautensa QMJHL:ssä toi 68 runkosarjaottelussa tehot 18+44=62 sekä viidessä playoff-ottelussa tehot 1+2=3. Barbašev voitti koko liigan tulokkaiden syöttöpörssin ja hänet valittiin kauden päätteeksi QMJHL:n tulokkaiden tähdistökentälliseen.


title: Ivan Barbašev

text: Kaudella 2013–2014 Barbašev nousi Wildcatsin varakapteeniksi ja oli joukkueen paras syöttäjä ja toiseksi paras pistemies Christophe Lalonden jälkeen tehoilla 25+43=68. Kevään 2014 pudotuspeleissä hän oli Wildcatsin paras pistemies tehoilla 4+6=10. Barbašev pelasi kauden aikana myös CHL Top Prospects Gamessa, jossa hän toimi Team Cherryn varakapteenina. St. Louis Blues varasi Barbaševin toisella kierroksella 33. pelaajana . Hän teki jo saman kesän heinäkuussa kolmivuotisen tulokassopimuksen joukkueen kanssa. Barbašev oli kaudella 2014–2015 tehoilla 45+50=95 Wildcatsin paras maalintekijä ja toiseksi paras pistemies Conor Garlandin jälkeen, kuten myös kevään 2015 pudotuspeleissä tehoilla 13+11=24. Hän sijoittui QMJHL:n runkosarjan maalipörssissä neljänneksi ja pistepörssissä seitsemänneksi.


title: Ivan Barbašev

text: Barbašev siirtyi kaudeksi 2015–2016 St. Louis Bluesin organisaatioon. Hänet lähetettiin syksyn 2015 harjoitusleirin päätteeksi AHL-joukkue Chicago Wolvesiin.


title: Ivan Barbašev

text: Barbašev pelasi alle 20-vuotiaiden MM-kilpailuissa vuosina 2014 ja 2015, joista ensimmäinen turnaus päättyi pronssiin ja jälkimmäinen hopeaan. Vuoden 2015 turnauksessa Barbašev jakoi tehoilla 3+3=6 Venäjän sisäisen pistepörssin voiton Pavel Butšnevitšin kanssa.


title: Ivan Barbašev

text: Barbašev pelasi myös alle 18-vuotiaiden MM-kilpailuissa vuonna 2013, jolloin hän jakoi kuudella syöttöpisteellään koko turnauksen syöttöpörssin voiton peräti kahdeksan muun pelaajan kanssa, joista kolme edusti Venäjää. Hän pelasi myös Ivan Hlinkan muistoturnauksessa vuonna 2012 sekä samana vuonna World U-17 Hockey Challengessa, joka päättyi kultaan. Barbašev toimi turnauksessa Venäjän kapteenina ja jakoi joukkueen sisäisen maalipörssin voiton neljällä osumallaan Grigori Dikušinin kanssa.


title: Ivan Barbašev

text: Barbaševin KHL:ssäkin pelannut isoveli Sergei edustaa VHL-joukkue Sokol Krasnojarskia.


title: Ménis Koumantaréas

text: Aristoménis ”Ménis” Koumantaréas (joskus "Koumandaréas", , 4. tammikuuta 1931 Ateena – 6. joulukuuta 2014 Ateena) oli palkittu kreikkalainen kirjailija.


title: Ménis Koumantaréas

text:
Koumantaréas kirjoitti 20 romaania ja novelli- ja esseekokoelmaa ja sai kaksi kertaa valtion kirjallisuuspalkinnon. Hänen teoksiaan on käännetty useille kielille. Monissa teoksissaan hän kuvaa maailmansotien jälkeistä kreikkalaista keskiluokkaa.
83-vuotias Koumantaréas löydettiin kuolleena kotoaan illalla 6. joulukuuta 2014 mahdollisesti murhattuna.


title: Juhana Ipatti

text: Juhana Ipatti, vuoteen 1928 "Ivan Ipatoff" (1869–1936) oli suomalainen kauppias ja yksi Kainuun merkittävistä liikemiehistä 1900-luvun ensimmäisellä kolmanneksella.


title: Juhana Ipatti

text: Ipatti syntyi Mujejärvellä Venäjän Karjalassa ja aloitti kauppiaanuransa Suomessa vuonna 1906 pitäen puotia Kuhmossa. Vuonna 1908 hän perusti liikkeen Kajaaniin. Kauppa toimi aluksi Ipatoffin sukulaisen Mikko Korniloffin johdolla. Pian Ipatoff tuli itse Kajaaniin ryhtyen luomaan liikeverkostoa, josta tuli sotien välisessä Kainuussa ainoa osuusliikkeiden kanssa kilpasille kyennyt. Kaupungin suurituloisimmat kauppiaat vuonna 1915 olivat Ipatoff ja Ivan Sergejeff. Juhana Ipatin kauppiaistaitojen monumenttina kohosi vuonna 1925 Kauppakatu 13:een Kajaanin ensimmäinen kerrostalo, 4-kerroksinen asuin- ja liikerakennus. Se tuhoutui Talvisodan pommituksissa.


title: Tupala (täsmennyssivu)

text: Tupala tarkoittaa seuraavia:


title: Veikkausliigan kausi 2015

text: Veikkausliigan kausi 2015 oli Suomen jalkapallon pääsarjan Veikkausliigan 26. kausi. Liiga pelattiin edellisten kausien tapaan kolminkertaisena sarjana, jossa jokaisella joukkueella on 33 ottelua. Liigan viimeiseksi jäänyt joukkue putosi Ykköseen kaudelle 2015, ja Ykkösen voittaja nousi sen tilalle liigaan. Lisäksi kaudella 2015 pelattiin kauden päätteeksi viiden vuoden tauon jälkeen sarjakarsinta liigan 11:nnen ja Ykkösen toiseksi jääneen joukkueen välillä. Helsingin Jalkapalloklubi lähti kauteen jo kuudennen kerran peräkkäin hallitsevana Suomen mestarina. Mestaruuden valloitti tällä kertaa Seinäjoen Jalkapallokerho ensimmäistä kertaa historiassaan, mikä tarkoitti sitä, että mestari vaihtui ensimmäistä kertaa sitten vuoden 2009. Kauden 2014 jälkeen Turun Palloseura putosi liigasta ja sen tilalle nousi Helsingin IFK.


title: Veikkausliigan kausi 2015

text: Veikkausliigan voittaja on jalkapallon Suomen mestari vuonna 2015 ja mestarijoukkue pääsi edustamaan Suomea kauden 2016–2017 Mestarien liigan toiselle karsintakierrokselle. Liigassa toiseksi ja kolmanneksi sijoittuneet joukkueet pääsivät puolestaan karsimaan paikasta kauden 2016–2017 Eurooppa-liigaan yhdessä vuoden 2015 Suomen Cupin voittajan kanssa. Eurokilpailuihin esitetyt osallistumistiedot perustuvat siihen, että periaatteet pysyvät samoina kuin Eurokauden 2014/15 kilpailuissa oli.


title: Veikkausliigan kausi 2015

text: Honka oli säilyttänyt liigapaikkansa kentällä, mutta menetti sen valtataistelun takia kabineteissa. Honka ry:n uusi yhteistyökumppani Esport ei suostunut ottamaan yhdistyksen aiemman yhteistyökumppanin Pallohongan velkataakkaa sellaisenaan vastaan, joten FC Honka ry ja Esport eivät voineet hakea liigalisenssiä. Lisenssiä ei voinut hakea myöskään Pallohonka, jolta puuttui liigalisenssihakemukseen vaadittu yhteistyösopimus sarjapaikan omistavan yhdistyksen eli Honka ry:n kanssa (sopimus oli aiemmin purettu). Esport antoi 16. joulukuuta 2014 vastauksen, ettei se ota vastatakseen Pallohongan kilpailu- ja urheilutoimintaan liittyviä taloudellisia vastuita, koska Pallohongalta siirtyvä velkataakka oli liian suuri (Esportin omistajan Färid Ainetdinin mukaan summa oli n. 600 000 euroa). Honka ry siirsi (14.1.-15) miesten edustusjoukkueen kilpailutoiminnan FC Esport Hongan haltuun. Joukkue pelaa 2015 kaudella Kakkosta nimellä FC Honka. Kaudella 2014 sarjapaikalla pelasi Honka ry:n reservijoukkue Pallohonka.


title: Veikkausliigan kausi 2015

text: Hongalta vapautunut liigapaikka täydentyi lisenssimenettelyssä FC KTP:llä 22. joulukuuta 2014, jolloin lisenssi myönnettiin 11 seuralle; MYPA:n piti esittää vielä lisäselvityksiä 8. tammikuuta 2015 mennessä. TPS oli täydennysmenettelyssä FC KTP:n jälkeen seuraavana, mutta seura ei toimittanut pyydettyjä lisäselvityksiä lisenssikomitean 8. tammikuuta 2015 alkaneeseen kokoukseen; kolmantena täydennysmenettelyssä oli Ilves.


title: Veikkausliigan kausi 2015

text: 9. tammikuuta julkistettiin, että lisenssi on myönnetty Ilvekselle. MYPA:lla ei nähty olevan taloudellisia edellytyksiä selviytyä Veikkausliigakaudesta 2015, ja lisenssi jätettiin myöntämättä. MYPA:lle jätettiin mahdollisuus hakea Palloliiton liittohallitukselta sarjapaikan siirtoa alemmalle sarjatasolle. MYPA:n hallitus päätti 12. tammikuuta 2015 pyytää Suomen Palloliittoa myöntämään seuran edustusjoukkueelle sarjapaikka jalkapallon Ykkösen kaudelle 2015. SPL:n liittohallitus hyväksyi MYPA:n Ykköseen.


title: Veikkausliigan kausi 2015

text: MYPA teki valituksen Urheilun oikeusturvalautakunnalle liigalisenssilautakunnan 9.1. päätöksestä (menettelytavat ja seurojen yhdenvertaisuus olivat jääneet totautumatta oikein MYPA:n mielestä). Urheilun oikeusturvalautakunta päätti 23. helmikuuta pysyttää SPL ry:n lisenssikomitean päätöksen (9.1.), koska asiassa ei ollut tapahtunut sellaisia MYPA:n väittämiä menettelyvirheitä, joilla olisi ollut merkitystä liigalisenssikomitean päätöksen oikeellisuutta arvioitaessa.


title: Veikkausliigan kausi 2015

text: MYPA tiedotti 13. helmikuuta seuran hallituksen päättäneen, että seura luopuu Ykkösen sarjapaikastaan. Päätöstä siitä, pelaako seuran edustusjoukkue jatkossa millään muullakaan sarjatasolla ei em. tiedotuksen ajankohtana ollut olemassa. 20. helmikuuta MYPA tiedotti, että seuran hallitus hakee yhdistystä (Myllykosken Pallo -47) konkurssiin. Yhdistykseen kuuluvat sekä edustusjoukkue että juniorijoukkueet.


title: Veikkausliigan kausi 2015

text: SJK:n liigapeleissä pelasivat kauden aikana seuraava pelaajat (Kausi 2015 ottelut/maalit): Akseli Pelvas (33/14), Richard Dorman (23/2), Pavle Milosavljevic (18/-), Juho Lähde (8/1), Timo Tahvanainen (26/1), Johannes Laaksonen (32/2), Jussi Vasara (29/2), Wayne Brown (25/2), Toni Lehtinen (24/6), Zeljko Savic (30/-), Teemu Penninkangas (6/-), Roope Riski (13/8), Emil Lidman (4/1), Marco Matrone (1/-), Bahrudin Atajic (19/1), Henri Aalto (21/-), Jesse Sarajärvi (1/-), Cedric Gogoua (29/2), Allan (6/-), Ariel Ngueukam (32/5), Jere Koponen (1/-), Mihkel Aksalu (32/-), Mehmet Hetemaj (31/2).


title: Veikkausliigan kausi 2015

text: Veikkausliigan 11. sijoittunut joukkue FC KTP pelasi kaksinkertaisen sarjan Ykkösen kauden 2015 toiseksi sijoittuneen joukkueen PK-35 Vantaan kanssa. Karsinnassa Veikkausliigajoukkue pelaa aina viimeisen ottelun.


title: Veikkausliigan kausi 2015

text: PK-35 Vantaa nousi Veikkausliigaan ja FC KTP putosi Ykköseen kaudeksi 2016.


title: Märkäjärvi

text: Märkäjärvi on Pirkanmaalla Sastamalassa Suodenniemellä Taipaleessa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen. Järveen luetaan myös Makkosselkä vaikka näiden vesialtaita erottaakin umpeen kasvava kosteikko.


title: Märkäjärvi

text: Järven pinta-ala on 112 hehtaaria ja sen pituus on 4,1 kilometriä ja leveys on suurimmillaan 1,1 kilometriä. Järven muoto on kuitenkin pitkä ja kapea lukuun ottamatta Kirjasjärveen suuntaan työntyvää lahtea. Järven luusua sijaitsee järven lounaisrannalla, josta saa alkuunsa 200 metriä pitkä kanava, joka tasoittaa kummankin järven vedenpinnat samalle korkeudelle.


title: Märkäjärvi

text: Järven rantaviiva on 14,8 kilometriä pitkä ja ranta on pääosin peltoa tai moreeni- ja kalliopohjaista metsämaastoa. Järven ympäristö on asuttua seutua, jossa haja-asutus ja loma-asutus vuorottelevat. Järven keskellä on kilometrin pitkä ja 400 metriä leveä kosteikko, joka jakaa järven kahdeksi erilliseksi vapaan veden altaaksi. Läntistä allasta kutsutaan Lovonseläksi ja itäistä Makkosseläksi. Tulojoki Toijasjoki laskee Märkäjärveen kosteikon läpi kaivetun 600 metriä pitkän kanavan kautta.


title: Märkäjärvi

text: Ennen 1800-luvun loppua seudulla oli suurempi Märkäjärvi, jonka vedenpintaa laskettiin noin kaksi metriä. Tämä tapahtui vuoden 1894, jolloin Hiskias Kiilin ja hänen kumppanien hakemukseen vastattiin myönteisesti. Vedenlaskun seurauksena ja järvenpohjan epätasaisuuksista johtuen järvestä kuroutui viisi erillistä allasta: Märkäjärvi ja Makkosselkä, Pikkujärvi, Kirjasjärvi, Alinen Maajärvi ja Ylinen Maajärvi. Märkäjärven pohjoispuolella ollut pienempi järvi (nykyään Vähäjärvi) kuivatettiin kokonaan. Maajärvi, joka muodosti tuolloin erillisen järvialtaan, maatui kahdeksi järveksi. Vuonna 1904 saatiin päätös hakemukseen, jossa talollisen leski Maria Järvilahti pyysi vesijättömaille katselmusta.


title: José Ángel Pozo

text: Jose Ángel Pozo La Rosa (s. 15. maaliskuuta 1996 Málaga) on espanjalainen jalkapalloilija, joka edustaa La Ligassa pelaavaa Rayo Vallecanoa. Pelipaikaltaan vasenjalkainen Pozo on hyökkäävä keskikenttäpelaaja.


title: José Ángel Pozo

text: Pozo on Real Madridin kasvatti. Hän edusti seuran juniorijoukkueita vuodet 2007–2012. Vuonna 2012 Pozo siirtyi junioripelaajana Englannin suurseuraan Manchester Cityyn. Hän debytoi seuran edustusjoukkueen paidassa syyskuussa 2014 tultuaan vaihdosta kentälle Englannin liigacupin ottelussa Sheffield Wednesdayta vastaan. Hän myös teki avausmaalinsa Cityssä tuossa pelissä. Valioliigassa Pozo teki debyyttinsä joulukuussa 2014 tultuaan Samir Nasrin tilalle vaihdosta Sunderland AFC:tä vastaan.


title: José Ángel Pozo

text: Pozo on pelannut monissa Espanjan nuorten maajoukkueissa. Viimeisimmäksi hän on pelannut sekä alle 18- että alle 19-vuotiaissa, joissa molemmissa hän debytoi vuonna 2014.


title: Ylinen Maajärvi

text: Ylinen Maajärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Ylinen Maajärvi

text: Järven pinta-ala on 3,8 hehtaaria ja sen pituus on 300 metriä ja leveys 150 metriä. Se on 1800-luvulla laskettu järvi. Entisen järvenpohjan epätasaisuuksien kuivattamiseksi järvestä erkanee erilaisia ojia ja kanavia. Järven luusua sijaitsee järven etelärannalla, josta saa alkuunsa 300 metriä pitkä kanava Aliseen Maajärveen. Järvien pinnankorkeuksissa on 10 senttimetrin ero.


title: Ylinen Maajärvi

text: Järven rantaviiva on 0,86 kilometriä pitkä ja ranta on pääosin avosuota. jota ympäröi pellot jokaiseen suuntaan. Rannalla on vain yksi maatila.


title: Ylinen Maajärvi

text: Ennen 1800-luvun loppua seudulla oli suurempi Märkäjärvi, jonka vedenpintaa laskettiin noin kaksi metriä. Vedenlaskun seurauksena ja järvenpohjan epätasaisuuksista johtuen järvestä kuroutui viisi erillistä allasta: Märkäjärvi (länsiosassa Pikkujärvi), Makkosselkä, Kirjasjärvi, Alinen Maajärvi ja Ylinen Maajärvi. Maajärvi, joka muodosti tuolloin Märkäjärvestä erillisen järvialtaan, maatui kahdeksi järveksi. Vesijättömaiden järvestelyt on kuvattu Märkäjärven artikkelissa.


title: Alinen Maajärvi

text: Alinen Maajärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Alinen Maajärvi

text: Järven pinta-ala on 11,0 hehtaaria ja sen pituus on 650 metriä ja leveys 350 metriä. Se on 1800-luvulla laskettu järvi. Yliseen Maajärveen on kaivettu kanava, joka sen laskuoja. Järvien pinnankorkeuksissa on 10 senttimetrin ero. Koilliskulmaan laskee tulo-oja, joka tuo kallioselänteeltä vesiä. Yksi ojan haaroista on Pirttijärven laskuoja. Järven oma luusua sijaitsee järven luoteisrannalla, josta saa alkuunsa 200 metriä pitkä kanava Märkäjärven Makkosselkään. Molempien järvien vedenpinnat ovat samalla korkeudella.


title: Alinen Maajärvi

text: Järven rantaviiva on 1,6 kilometriä pitkä ja ranta on pääosin peltoa tai moreeni- ja kalliopohjaista metsämaastoa. Rannoilla on kolme maatilaa ja loma-asuntoja. Makkoselän ja Maajärven välistä kulkee paikallinen maantie.


title: Alinen Maajärvi


title: Pirttijärvi (Suodenniemi)

text: Pirttijärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Pirttijärvi (Suodenniemi)

text: Järven pinta-ala on 2,4 hehtaaria ja sen pituus on 380 metriä ja leveys 120 metriä. Järven luusua sijaitsee järven etelärannalla, josta saa alkuunsa noin kaksi kilometriä pitkä laskuoja Yliseen Maajärveen.


title: Pirttijärvi (Suodenniemi)

text: Järven rantaviiva on 0,66 kilometriä pitkä ja ranta on pääosin moreeni- ja kalliopohjaista metsämaastoa. Alue on peltojen ympäröimää ja sen vaikutuspiirissä on yksi maatila.


title: Pablo Larcuen

text: Pablo Larcuen (s. 1987 Barcelona) on espanjalainen elokuvaohjaaja ja käsikirjoittaja. Hänen ensimmäinen elokuvansa oli vuonna 2010 ilmestynyt lyhytelokuva "Mi amigo invisible", joka sai paljon kiitosta. Larcuen toimi sekä ohjaajana että käsikirjoittajana tuossa elokuvassa. Toisen lyhytelokuvansa, "Elefanten", joka sekin oli lyhytelokuva, Larcuen ohjasi ja käsikirjoitti vuonna 2011. Vuonna 2013 ilmestyi Larcuenin ensimmäinen pitkä elokuva, "Hooked Up". Tuo elokuva on maailman ensimmäinen kokonaan Applen iPhonella eli älypuhelimella kuvattu pitkä elokuva. Vuonna 2014 Larcuen vieraili Helsingissä Night Visions -festivaaleilla.


title: Makkosselkä

text: Makkosselkä on Pirkanmaalla Sastamalassa sijaitseva Märkäjärveen kuuluva järven osa, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Makkosselkä

text: Makkosselän pituus on 2,2 kilometriä ja leveys 500 metriä. Se on leveimmillään altaan eteläosissa ja matalimmillaan sen pohjoisosissa. Siellä selkä päättyy matalaan veteen ja kosteikkoihin, jotka erottavat sen Märkäjärven länsiosan avovesialtaasta. Toijasjoki laskee juuri tämän kosteikon kautta, mutta joen vedet päättyvät Märkäjärven Kirjasjärveen ulottuvaan lahteen. Makkosselän kaakkoiskulmaan laskee toinen kanava, joka yhdistää sen Aliseen Maajärveen. Makkosselän oma luusua sijaitsee järven luoteisrannalla, josta saa alkuunsa 450 metriä pitkä kanava, joka pitää altaiden vedenpinnat samalla korkeudella.


title: Makkosselkä

text: Järven ranta on pääosin peltoa. Rannoilla on useita maatiloja ja runsaasti loma-asuntoja. Ainoa saari on pieni Selkäkari.


title: Makkosselkä

text: Ennen 1800-luvun loppua seudulla oli suurempi Märkäjärvi, jonka vedenpintaa laskettiin noin kaksi metriä. Vedenlaskun seurauksena ja järvenpohjan epätasaisuuksista johtuen järvestä kuroutui viisi erillistä allasta: Märkäjärvi (länsiosassa Pikkujärvi), Makkosselkä, Kirjasjärvi, Alinen Maajärvi ja Ylinen Maajärvi. Märkäjärven pohjoispuolella ollut pienempi järvi (nykyään Vähäjärvi) kuivatettiin kokonaan. Maajärvi, joka muodosti tuolloin erillisen järvialtaan, maatui kahdeksi järveksi. Vesijättömaiden järvestelyt on kuvattu Märkäjärven artikkelissa.


title: Zairenimuevä

text: Zairenimuevä ("Amphilius zairensis") on imuevämonneihin kuuluva makeanveden kalalaji. Laji ei ole kovin tunnettu, mutta sen maksimipituus on noin 10 cm. Zairenimuevä elää Kongojoessa sekä muutamassa sen sivujoessa.


title: Zairenimuevä

text: Kala viihtyy parhaiten joen nopeasti virtaavissa osissa ja koskipaikoissa. Sitä pyydystetään ruokakalaksi.


title: Hirvonjärvi (Hämeenkyrö)

text: Hirvonjärvi on Pirkanmaalla Hämeenkyrössä sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Hirvonjärvi (Hämeenkyrö)

text: Järven pinta-ala on 58,9 hehtaaria ja sen pituus on 1,6 kilometriä ja leveys 600 metriä. Noin 600 metriä pitkä Niemenjoki on Vesajärven laskujoki. Järven luusua sijaitsee järven etelärannalla, josta saa alkuunsa 6,3 kilometriä pitkä Toijasjoki, joka laskee Märkäjärveen.


title: Hirvonjärvi (Hämeenkyrö)

text: Järven rantaviiva on 3,9 kilometriä pitkä ja ranta on pääosin peltoa tai moreeni- ja kalliopohjaista metsämaastoa. Järven etelä- ja pohjoiskärvi ovat ruohottuneet ja osittain umpeen kasvaneita. Järven lähellä on pari maataloa ja vähän loma-asutusta.


title: Moritz Stoppelkamp

text: Moritz Stoppelkamp (s. 11. joulukuuta 1986 Duisburg) on saksalainen jalkapalloilija, joka edustaa Bundesliigassa pelaavaa SC Paderbornia. Pelipaikaltaan Stoppelkamp on keskikentän laitapelaaja.


title: Moritz Stoppelkamp

text: Stoppelkamp aloitti uransa vuonna 2005 Rot-Weiss Essenissä. Vuodet 2006-2007 hän oli lainalla Rot-Weiß Erfurtissa. Vuonna 2008 Stoppelkamp siirtyi Rot-Weiß Oberhauseniin, joka oli jo kolmas Rot-Weiss-joukkue hänen urallaan. Rot-Weiss tarkoittaa suomeksi punavalkoista. Vuonna 2010 Stoppelkamp siirtyi tuolloin 2. Bundesliigasta pelanneesta Oberhausenista Bundesliiga-seura Hannover 96:teen. Hän edusti Hannoveria Bundesliigassa kahden kauden ajan pelaten 44 liigapeliä. Vuonna 2012 Stoppelkamp siirtyi takaisin 2. Bundesliigaan, nyt 1860 Müncheniin. Müncheniäkin Stoppelkamp edusti kahden kauden ajan pelaten 2. Bundesliigassa 67 peliä ja viimeistellen 12 maalia. Kesällä 2014 Stoppelkamp siirtyi Bundesliigaan historiansa ensimmäistä kertaa nousseeseen SC Paderborniin. Ensimmäisen maalinsa Bundesliigassa Stoppelkamp teki Hamburger SV:tä vastaan elokuussa 2014.


title: Moritz Stoppelkamp

text: Syyskuussa 2014 Stoppelkamp teki historiaa iskemällä maalin vanhaa seuraansa Hannover 96:tta vastaan. Stoppelkamp laukoi pallon 83 metristä maaliin, kun Hannoverin maalivahti oli noussut ylös tavoittelemaan tasoitusta. Stoppelkampin suoraan ilmasta laukoma 2-0 -maali on kaikkien aikojen kauimpaa Bundesliigassa tehty maali.


title: Valkijärvi (Sävi)

text: Valkijärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Valkijärvi (Sävi)

text: Lähes ovaalin muotoisen järven pinta-ala on 2,6 hehtaaria ja sen halkaisija on 200 metriä. Järven luusua sijaitsee järven kaakkoisrannalla, josta saa alkuunsa 450 metriä pitkä laskuoja Mustajärveen, joka taas laskee Märkäjärveen.


title: Valkijärvi (Sävi)

text: Järven rantaviiva on 0,62 kilometriä pitkä ja ranta on pääosin moreeni- ja kalliopohjaista metsämaastoa. Rantoja ei ole rakennettu eikä järvelle kulje tietä.


title: Mustajärvi (Sävi)

text: Mustajärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Mustajärvi (Sävi)

text: Järven pinta-ala on 0,97 hehtaaria ja sen pituus on 160 metriä ja leveys 100 metriä. Järven luusua sijaitsee järven itärannalla, josta saa alkuunsa 200 metriä pitkä laskuoja Märkäjärveen.


title: Mustajärvi (Sävi)

text: Järven rantaviiva on 0,41 kilometriä pitkä ja ranta on pääosin moreeni- ja kalliopohjaista metsämaastoa. Rantoja ei ole rakennettu eikä järvelle kulje tietä.


title: Pikkujärvi (Suodenniemi)

text: Pikkujärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Pikkujärvi (Suodenniemi)

text: Ovaalin muotoisen järven pinta-ala on 2,3 hehtaaria ja sen halkaisija on 180 metriä. Järven pintaa alennettiin 1800-luvun lopulla, jolloin Pikkujärvi kuroutui erilleen Märkäjärvestä. Järven luusua sijaitsee järven etelärannalla, josta saa alkuunsa 120 metriä pitkä kanava Märkäjärveen. Kanava pitää molempien järvien vedenpinnat samalla korkeudella.


title: Pikkujärvi (Suodenniemi)

text: Järven rantaviiva on 0,61 kilometriä pitkä ja ranta on pääosin peltojen ympäröimää avosuota. Rantaan ulottuvan pellon lähellä on maatila.


title: Pikkujärvi (Suodenniemi)

text: Ennen 1800-luvun loppua seudulla oli suurempi Märkäjärvi, jonka vedenpintaa laskettiin noin kaksi metriä. Vedenlaskun seurauksena ja järvenpohjan epätasaisuuksista johtuen järvestä kuroutui viisi erillistä allasta: Märkäjärvi ja Makkosselkä, Pikkujärvi, Kirjasjärvi, Alinen Maajärvi ja Ylinen Maajärvi. Märkäjärven pohjoispuolella ollut pienempi järvi (nykyään Vähäjärvi) kuivatettiin kokonaan. Maajärvi, joka muodosti tuolloin erillisen järvialtaan, maatui kahdeksi järveksi. Vesijättömaiden järvestelyt on kuvattu Märkäjärven artikkelissa.


title: Syväjärvi (Mouhijärvi)

text: Syväjärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Syväjärvi (Mouhijärvi)

text: Järven pinta-ala on 12,4 hehtaaria ja sen pituus on 650 metriä ja leveys 250 metriä. Järvellä on vain yksi tulo-oja läheiseltä suolta. Järven luusua sijaitsee järven luoteisrannalla, josta saa alkuunsa 900 metriä pitkä laskuoja Matalajärveen.


title: Syväjärvi (Mouhijärvi)

text: Järven rantaviiva on 1,9 kilometriä pitkä ja ranta on pääosin moreeni- ja kalliopohjaista metsämaastoa. Sillä on saarena vain yksi pieni luoto. Rannoilla on muutama loma-asunto, jonne johtaa metsäteitä Pikkuhyynilän kylästä.


title: Matalajärvi (Mouhijärvi)

text: Matalajärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Matalajärvi (Mouhijärvi)

text: Järven pinta-ala on 15,8 hehtaaria ja sen pituus on 1,0 kilometriä ja leveys yli 100 metriä. Järvellä ei ole laskuojaa, mutta sillä on neljä tulo-ojaa. Yksi niistä on Syväjärven laskuoja.


title: Matalajärvi (Mouhijärvi)

text: Järven rantaviiva on 2,5 kilometriä pitkä ja ranta on pääosin moreeni- ja kalliopohjaista metsämaastoa. Pohjoisosassa on avosuota. Rannoilla on muutama loma-asunto ja muuta asutusta, jonne johtaa tie Suodenniemen ja Mouhijärven yhdistävältä maantieltä.


title: Kirjasjärvi (Suodenniemi)

text: Kirjasjärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kauvatsanjoen valuma-alueen Märkäjärven alueeseen.


title: Kirjasjärvi (Suodenniemi)

text: Järven pinta-ala on 76,9 hehtaaria ja sen pituus on 1,6 kilometriä ja leveys 1,3 kilometriä. Sillä on kaksi pitkää lahtea, jonka pohjukat ovat ruohottumassa ja kasvamassa umpeen. Ainoa merkittävä tulojoki on kanava Märkäjärvestä, joka pitää järvien pinnan samalla korkeudella. Järven luusua sijaitsee järven lounaisrannalla, josta saa alkuunsa 2,2 kilometriä pitkä Taipaleenjoki, joka yhtyy Oksjokeen juuri ennen Leppälammia.


title: Kirjasjärvi (Suodenniemi)

text: Järven rantaviiva on 5,2 kilometriä pitkä ja ranta on pääosin moreeni- ja kalliopohjaista metsämaastoa ja peltoa. Rannoilla on viisi maatilaa ja joukko loma-asuntoja.


title: Kirjasjärvi (Suodenniemi)

text: Ennen 1800-luvun loppua seudulla oli suurempi Märkäjärvi, jonka vedenpintaa laskettiin noin kaksi metriä. Vedenlaskun seurauksena ja järvenpohjan epätasaisuuksista johtuen järvestä kuroutui viisi erillistä allasta: Märkäjärvi (länsiosassa Pikkujärvi), Makkosselkä, Kirjasjärvi, Alinen Maajärvi ja Ylinen Maajärvi. Märkäjärven pohjoispuolella ollut pienempi järvi (nykyään Vähäjärvi) kuivatettiin kokonaan. Maajärvi, joka muodosti tuolloin erillisen järvialtaan, maatui kahdeksi järveksi. Vesijättömaiden järvestelyt on kuvattu Märkäjärven artikkelissa.


title: S/S Frigga

text: S/S Frigga oli ruotsalainen höyrylaiva, joka törmäsi 23. joulukuuta 1916 Rauman edustalla Valkeakarin lähellä merimiinaan ja upposi tunnin verran ajelehdittuaan. Laivan miehistöstä pelastui 13. Lämmittäjänä toiminut Rudolf Edvin Sandström kuoli jo heti miinan räjähtäessä. Miinan oli laskenut saksalainen sukellusvene "UC"-27 toista kuukautta aikaisemmin 10. marraskuuta 1916. "Friggassa" ei ollut lastia törmäyshetkellä, vaan se oli lähtenyt tyhjänä Rauman satamasta.


title: S/S Frigga

text: Rauman sukelluskerhon sukeltajat löysivät "Friggan" hylyn kesällä 2011. Hylky on noin 20 metrin syvyydessä pahoin hajonneena mutta esineistö on hyvin säilynyt.


title: S/S Frigga

text: S/S "Frigga" oli rakennettu Oskarshamnin telakalla Ruotsissa vuonna 1878. Laivan pituus oli 41 metriä, leveys 7,3 metriä ja vetoisuus 386 bruttorekisteritonnia.


title: Jääpallon Allsvenskan-kausi 2006–2007

text: Kaudella 2006-2007 Ruotsin jääpallon pääsarja pelattiin viimeisen kauden kaksilohkoisena. Seuraavalla kaudella siirryttiin yksilohkoiseen pääsarjaan - Elitserieniin. Joukkuemäärää pudotettiin lisäksi seuraavaksi kaudeksi 16:sta 14:ään. Joukkueet pelasivat ensin kaksilohkoisen Allsvenskanin alkusarjan Pohjoislohkon ja Etelälohkon, joista kummastakin neljä parasta jatkoi Eltserieniin ja kummankin lohkon neljä heikointa Superallsvenskaniin. Ylempään loppusarjaan eli Elitserieniin päässeet joukkueet pelasivat kaksinkertaisen sarjan toisen lohkon Elitserien-joukkueiden kanssa, mutta yhden ottelun oman alkulohkonsa Elitserien-joukkueiden kanssa - kaikkiaan siis 11 ottelua Elitserien-osassa. Alemman loppusarjan eli Superallsvenskanin joukkueet saivat lähtöpisteitä 3-2-1-0 eli alkusarjan viitoset kolme lähtöpistettä, kuutoset kaksi lähtöpistettä, seiskat yhden lähtöpisteen ja kahdeksannet nolla lähtöpistettä. Samalla tavalla joukkueet pelasivat kaksi ottelua naapurilohkon joukkueita vastaan, mutta yhden lohkon oman lohkonsa joukkueita vastaan - vastaavasti siis 11 ottelua.


title: Jääpallon Allsvenskan-kausi 2006–2007

text: Loppuottelussa Uppsalassa kohtasivat runosarjan eli Elitserienin kakkonen Edsbyns IF ja nelonen Hammarby IF. Ottelu päättyi Edsbyn 4-3 voitoon äkkikuoleman jälkeen.


title: Jääpallon Allsvenskan-kausi 2006–2007

text: Ensi vaiheessa Elitserienin neljä heikointa ja Superallsvenskanin neljä parasta pelasivat keskenään selvittääkseen paikkaa puolivälieriin Elitserienin neljän parhaan vastustajaksi.


title: Jääpallon Allsvenskan-kausi 2006–2007

text: 18.3.2007 Studenternas IP, Uppsala Yleisöä: 21 576


title: Jääpallon Allsvenskan-kausi 2006–2007

text: Tillberga säilytti Elitserien-paikkansa.


title: Jääpallon Allsvenskan-kausi 2006–2007

text: Gripen nousi Elitserieniin ja Örebro putosi uuteen Allsvenskaniin.


title: Aigars Belasovs

text: Aigars Belasovs (s. 1983) on latvialainen salibandypelaaja, joka on edustanut Salibandyliigassa pelaavaa Loviisan Toria. Latviassa hän pelaa Cel Tik/Lekringissä.


title: Haimiokasvit

text: Haimiokasvit (Loasaceae) on koppisiemenisten Cornales-lahkoon kuuluva heimo, jossa on 265 enimmäkseen amerikkalaista lajia.


title: Haimiokasvit

text: Haimiokasvit ovat pääasiassa ruohovartisia ja usein karkeakarvaisia; muutama laji on pensas. Solukarvat (trikomit) ovat väkäsekkäitä, usein piityneitä glokidioita, toisinaan poltinkarvoja. Lehtiasento on kierteinen, harvoin kokonaan vastakkainen, mutta ainakin ensimmäinen lehtipari on vastakkainen. Tavallisesti lehdet ovat yksinkertaisia ja ehytlaitaisia, sulka- tai kourasuonisia, harvoin kerrannaisia tai liuskaisia. Kukat ovat tavallisesti viisilukuisia, harvoin neljä-, kuusi- tai seitsemänlukuisia. Verhiö on yhdislehtinen, teriö erilehtinen ja hetiö runsaslukuinen. Heteenpalhot ovat liereitä ja pitkiä. Sikiäin on tavallisesti kehänalainen ja yhdislehtinen, viiden emilehden muodostama, ja siinä on ontto vartalo ja kapea tai nuijamainen luotti. Joskus hedelmä on spiraalimaisesti kiertynyt. Siemenessä on runsas endospermi tai se puuttuu.


title: Haimiokasvit

text: Haimiokasvit ovat enimmäkseen amerikkalainen heimo, ja ovat levinneet Pohjois-Amerikan eteläosista Etelä-Amerikaan ulottuvalle alueelle. Lajeja on myös Lounais-Afrikassa ja Jemenissä. Monet lajit kasvavat kuivilla alueilla.


title: Haimiokasvit

text: Heimon 14 sukua ja 265 lajia jaetaan viideksi kladiksi:Haimiokasvisuvut:


title: Erkki Vähämaa

text: Erkki Vähämaa oli Kajaanin kaupunginjohtaja 2002–2009, jolloin hän jäi eläkkeelle. Aikaisemmin hän oli Sotkamon kunnanjohtaja. Hän on koulutukseltaan arkkitehti. Puolangan kunnanjohtaja Aaro Mikkonen teki Vähämaan valinnasta kaupunginjohtajaksi valituksen Oulun hallinto-oikeudelle. Mikkosen mukaan Kajaanin kaupunginvaltuusto valitsi Vähämaan virheellisessä järjestyksessä, koska kaupunginjohtajan valintaa valmistelemaan valittu työryhmä oli valittu virheellisesti eikä se edustanut valtuustossa edustettuina olleiden puolueiden voimasuhteita.


title: Antti Sovijärvi

text: Arvi Antti Ilmari Sovijärvi (22. huhtikuuta 1912 Helsinki – 9. huhtikuuta 1995 Helsinki) oli suomalainen foneetikko ja kielentutkija. Sovijärvi toimi Helsingin yliopiston fonetiikan professorina 37 vuotta (1940–1977). Hän oli myös Suomen puheopiston rehtori (1947–1986). Sovijärvi tunnetaan kokeellisen fonetiikan ja puhehäiriöiden hoitomenetelmien kehittäjänä. Hän oli myös aktiivinen yhteiskunnallinen vaikuttaja, joka edisti puhealan koulutuksen kehittämistä.


title: Antti Sovijärvi

text: Antti Sovijärvi aloitti uransa suomalais-ugrilaisten kielten tutkijana, mutta keskittyi myöhemmin fonetiikkaan. Hän aloitti opiskelunsa Frans Äimän johdolla Helsingissä ja opiskeli myöhemmin Berliinissä ja myöhemmin Hampurin yliopistossa mm. Giulio Panconcelli-Calzian johdolla. Sovijärvi suoritti tohtoritutkinnon vuonna 1938 ja käsitteli väitöskirjassaan "Die gehaltenen, geflüsterten und gesungenen Vokale und Nasale der finnischen Sprache" suomen kielen vokaalien ja nasaalien ääntöväylän ontelorakenteen ja akustiikan suhdetta. Hänet nimitettiin fonetiikan pysyväksi ylimääräiseksi professoriksi Helsingin yliopistoon 1940 ja myöhemmin vakinaiseksi professoriksi vuonna 1948.


title: Antti Sovijärvi

text: Sovijärven väitöskirja nosti jo hänet alansa maailmanlaajuiseen tietoisuuteen. Myöhemmissä töissään hän alkoi keskittyä suomalais-ugrilaisten kielten, erityisesti suomen ja unkarin kielen foneettisiin kysymyksiin, mutta hän tutki myös muita sukulaiskieliä. Saksan-aikaisten yhteyksiensä perusteella Sovijärvi ehdotti vuonna 1947 uuden fonetiikan alan perustamista, joka keskittyisi puheen ja äänen fysiologiaan. Tutkimussuunta osoittautui hedelmälliseksi, ja Sovijärven jäätyä eläkkeelle Helsingin yliopistoon perustettiin menestyksekäs logopedian monitieteinen koulutusohjelma.


title: Antti Sovijärvi

text: Sovijärvi kehitteli röntgenfilmiin pohjautuvaa tutkimusmetodiikkaa ja sonografin hyödyntämistä fonetiikassa. 1970-luvulla hän työskenteli erityisesti suomen ja unkarin kielten foneettisen syntetisoinnin parissa käyttäen hyväkseen muun muassa varhaista OVE III -syntetisaattoria. Yhteensä Sovijärvi julkaisi noin 130 artikkelia ja kirjaa. Eläkkeelle jäämisensä jälkeen hän julkaisi vielä kirjan suomen ja unkarin kielen transitioiden synteesistä yhteistyössä Reijo Aulangon kanssa 1994.


title: Antti Sovijärvi

text: Sovijärvi isännöi merkittävää kansainvälistä foneetikkokonferenssia ("Fourth international congress on phonetic sciences") Helsingissä vuonna 1961 ja toimi samana vuonna kyseisen tiedeseuran puheenjohtajana. Ihmisenä häntä on kuvailtu lämpimäksi, suvaitsevaiseksi ja muita rohkaisevaksi persoonallisuudeksi. Hän kuoli vakavan sairauden murtamana 9. huhtikuuta 1995.


title: Antti Sovijärvi

text: Antti Sovijärven poika on professori Anssi Sovijärvi.


title: Mare Kandre

text: Mare Ingrid Kandre (27. toukokuuta 1962 Söderala, Hälsingland – 24. maaliskuuta 2005 Tukholma) oli ruotsalainen kirjailija.


title: Mare Kandre

text: Kandre eli lapsuutensa ja nuoruutensa Göteborgissa. Hänen vanhempansa ovat diplomi-insinööri Olof Hansson ja virolaissyntyinen fysiologi Tiiu Hansson, omaa sukua Kandre.


title: Mare Kandre

text: Lukuisia kirjallisuuspalkintoja voittaneen Kandren romaanit ovat saaneet huomiota myös Ruotsin ulkopuolella. Romaaneiden lisäksi myös hänen novelleissaan ja lyhytproosassaan kuvataan usein lasten, etenkin tyttöjen, aikuiseksi kasvamista. Keskiössä ovat naisen roolin tarkastelu sekä traumatisoituneet ja syrjäytyneet, yhteiskunnan odotuksien suhteen poikkiteloin asettuneet henkilöt.


title: Mare Kandre

text: Kandren kerrontatavassa on vahva metafyysinen ulottuvuus, jota runollinen kieli ja kuvaamistapa korostavat. Eksistentiaaliset kysymyksenasettelut nivoutuvat ajankohtaisiin yhteiskunnallisiin aiheisiin. Tuotannon keskeistä tematiikkaa on naisen rooliin sopeutuminen, sisäinen vieraantuminen ja viettien merkitys. Kandre debytoi 22-vuotiaana romaanilla "I ett annat land", minkä myötä häntä alettiin kutsua kirjalliseksi ihmelapseksi. Kandren kolmatta romaania Bübins unge on verrattu Kafkaan ja Dostojevskiin. "Aliide, Aliide" on puolestaan palkittu lapsuuskuvaus.


title: Mare Kandre

text: Kandren viimeiseksi jäänyt romaani "Xavier" on myös suomennettu (suom. Hannimari Heino, 2014, Eithe). Ennen kirjailijanuraansa Mare Kandre oli mukana Global Infantilists -nimisessä yhtyeessä. Mare Kandren muistoksi on vuodesta 2006 lähtien jaettu Mare Kandre -palkinto, joka myönnetään Kandren hengessä kirjoittavalle kirjailijalle.


title: Bengt Stenlund

text: Bengt Stenlund (s. 1939 Kristiinankaupunki) on suomalainen polymeerikemian professori emeritus, joka toimi Åbo Akademin rehtorina 1988-1997.


title: Bengt Stenlund

text: Stenlund on koulutukseltaan tekniikan tohtori. Hänet nimitettiin Åbo Akademin teknisen polymeerikemian professoriksi vuonna 1979. Stenlundin tutkimus on käsitellyt polymeerisia materiaaleja, kuten muovinjalostusta, sekä komposiittimateriaalien kehittämistä. Stenlundin työn erityiskohteena on ollut polymeeristen materiaalien soveltaminen lääketieteelliseen käyttöön, kuten lääkeaineiden tarkkaan annostelemiseen. Beng Stenlund oli Åbo Akademin vararehtori 1985-1988 ja rehtori 1988-1997. Hän on myös toiminut useissa pohjoismaisissa ja eurooppalaisissa yliopistoyhteisön luottamustoimissa, kuten Euroopan yliopistojen yhteistyöjärjestö CRE:n, Pohjoismaisen teollisuusrahaston, ja "Svenska skogsindustriella forskarskolan"in (FPIRC) johtokunnissa. Stenlund on toiminut Suomen Akatemian Luonnontieteiden ja tekniikan tutkimuksen toimikunnan puheenjohtajana ja myös lukuisissa arviointitehtävissä Eurooppalaisissa yliopistoissa. Hänet nimitettiin Karlstadin yliopiston kunniatohtoriksi vuonna 2000.


title: Pyhän Jaakon kirkko (Birdham)

text: Pyhän Jaakon kirkko () on kirkkorakennus Englannin West Sussexissa. Kirkkolaiva on peräisin 1300-luvulta, mutta jotkin osat saattavat olla tätäkin vanhempia. Torni saatiin valmiiksi 1500-luvun puolivälissä.


title: Pyhän Jaakon kirkko (Birdham)

text: Kirkossa on kaksi kelloa, joista toinen on 1300-luvulta ja nuoremmassa on nimi William Hunneman ja vuosiluku 1695.


title: Ercole contro i tiranni di Babilonia

text: Ercole contro i tiranni di Babilonia (”Herkules vastaan Babylonian tyrannit”) on vuonna 1964 valmistunut italialainen seikkailuelokuva. Tyylilajiltaan peplumia edustavan elokuvan on ohjannut Domenico Paolella. Sen sankaria Herkulesta esittää yhdysvaltalainen kehonrakentaja Peter Lupus alias Rock Stevens. Peplumien kukoistuskauden loppuvaiheessa kuvattu elokuva on paikoin absurdi mutta viihdyttävä. Se menestyi vaatimattomasti Italian elokuvateattereissa.


title: Ercole contro i tiranni di Babilonia

text: Assur, Salmanassar ja heidän sisarensa Tanit hallitsevat julmasti Babyloniaa. Heidän orjiensa joukossa on Kreikan kuningatar Esperia, jota Assyrian kuningas Phaleg tavoittelee vaimokseen. Tanit ja hänen veljensä saavat selville Phalegin aikeet ja yrittävät tappaa hänet kotimatkalla. Esperiaa etsimään lähtenyt Herkules pelastaa kuninkaan, joka lähettää hänet miehineen Babyloniin. Vallanhimoinen hallitsijakolmikko tuhoaa toisensa, Herkules pelastaa Esperian ja kapinoivat orjat surmaavat Phalegin. Sitä ennen Herkules sortaa maahan Babylonin kaupungin Daidaloksen suunnitteleman salaisen koneiston avulla.


title: Ercole contro i tiranni di Babilonia

text: "Ercole contro i tiranni di Babilonia" on kuvattu Superpanoramico-laajakangastekniikalla Eastmancolor-väreissä Eliosin studiolla Roomassa sekä Tor Caldaran maisemissa. Samalla kokoonpanolla tehtiin samaan aikaan toinenkin elokuva, "Golia alla conquista di Bagdad", jossa käytetään samaa kuva-aineistoa. Kuvastoa on lainattu myös Robert Aldrichin "Sodomasta ja Gomorrasta".


title: Ercole contro i tiranni di Babilonia

text: Peplumin kukoistuskauden lopussa tehty elokuva on yksinkertainen, paikoin absurdi, mutta samalla melko viihdyttävä toimintaseikkailu. Kömpelönoloinen Peter Lupus oli viimeisenä Italiaan tullut amerikkalainen kehonrakentajanäyttelijä. Hän lausuu elokuvassa tyylilajin sankareita osuvasti kuvaavat vuorosanat: ”Mitä väliä nimelläni on? Teitä kiinnostavat vain lihakseni.” Sivuosissa nähdään nimettömät voimamiehet Mario Novelli ja Puccio Ceccarelli.


title: Ercole contro i tiranni di Babilonia

text: Elokuva tuotti Italiassa vaatimattomat 132 miljoonan liiran pääsylipputulot. Sen laajakangasversio on saatavilla italialaisena ja ranskalaisena DVD-julkaisuna. Ranskalainen versio sisältää myös italiankielisen ääniraidan. Amerikkalainen versio on tarjolla heikkotasoisina public domain -julkaisuina.


title: Murto (hevonen)

text: Murto (17. toukokuuta 1917 — 23. toukokuuta 1936) oli tummanrautias suomenhevosori, jonka isä oli Toimi, emä Hilppa ja emänisä Ilkka. Se polveutui (iiiii.) vuonna 1864 syntyneestä oriista Jaakko, joka on yksi nykyisten suomenhevosten neljästä kantaoriista. Murto kilpaili menestyksekkäästi ravurina voittaen kaksi ravikuninkuutta (1926 ja 1929). Ori juoksi useita Suomen ennätysaikoja parantaen 3 000 metrin ennätystä kerran ja 2 000 metrin ennätystä kuudesti. Sen ennätys (paras kilometriaika) oli 29,4.


title: Murto (hevonen)

text: Murto syntyi Etelä-Pohjanmaalla mutta oli kilpailuvuotensa mäntsäläläisen Eino Koskisen omistuksessa. Sen valmentajana ja ohjastajana toimi Kauko Eestilä. Murto lähti Ruotsiin kilpailemaan myös seuraavana vuonna, mutta sairastui jo menomatkalla ja toipui kunnolla kilpailukuntoon vasta keväällä 1929. Kesällä 1929 se alitti ensimmäisenä suomenhevosena 3 minuutin ajan 2 000 metrin matkalla (2.58,8), joskin tämä ennätys jäi epäviralliseksi, koska kilpailuja ei ollut vahvistettu virallisiksi. Murron askelta kuvataan poikkeuksellisen pitkäksi, ja sen jalat säilyivät hyväkuntoisina läpi kilpauran.


title: Murto (hevonen)

text: Keväällä 1930 Murto myytiin siitosoriiksi Seinäjoelle. Se sai yli sata jälkeläistä, näiden joukossa paljon lahjakkaita juoksijoita. Sen tärkein jälkeläinen on nykyiseen suomenhevoseen voimakkaasti vaikuttanut ja monta ravikuninkuusvoittajaa jättänyt ori Eri-Aaroni, mutta jälkeläisiin lukeutuu myös muiden muassa ravikuningas Valokas sekä ori Murti, josta polveutuvat kaksinkertainen ravikuningas Forte (ii. Murti), tämän jälkeläinen Vokker ja edelleen tämän jälkeläiset, viisinkertainen ravikuningas Viesker ja kolminkertainen ravikuningatar V.H. Suvitar. Kantaori Jaakkoon johtavaa isälinjaa kutsutaan nykyään tavallisesti Murto-linjaksi, koska kaikki nykyiset suoraa isälinjaa Jaakosta polveutuvat suomenhevoset polveutuvat siitä Murron kautta.


title: Murto (hevonen)

text: Murto menehtyi vuonna 1936 sairastuttuaan ähkyyn.


title: Murto (hevonen)

text: Murto kantakirjattiin vuonna 1923, mutta sitä ei palkittu; sitä epäiltiin muun muassa laajojen merkkiensä (läsi ja kolme korkeaa sukkaa) vuoksi vierasveriseksi, eikä sitä olisi haluttu päästää kantakirjaan lainkaan. Sitä pidettiin tyypiltään ja liikkeiltään tyydyttävänä, ja sen säkäkorkeudeksi mitattiin 158 cm.


title: Bubbly

text: ”Bubbly” on yhdysvaltalaisen laulaja-lauluntekijä Colbie Caillatin kappale hänen debyyttialbumiltaan "Cocolta". Sen sanoittivat Caillat ja Jason Reeves sekä tuotti Mikal Blue. Se julkaistiin albumin johdantosinglenä 15. toukokuuta 2007. ”Bubbly” on Caillatin menestynein hitti Yhdysvalloissa tähän mennessä sekä hänen ainoa singlensä, joka on saavuttanut sijoituksen Billboard Hot 100 -listan kymmenen parhaan joukossa.


title: Bubbly

text: Kappaleen musiikkivideon ohjasi Liz Friedlander, ja se lähetettiin MTV:n, VH1:n ja CMT:n musiikkivideokanaville. Musiikkivideosta kaapattua still-kuvaa käytettiin "Coco"-albumin kansikuvana. Kappaleen musiikkivideo/single on myös mukana PlayStation 2:lle syyskuussa 2008 julkaistussa "SingStar Pop Vol 2" -karaokepelissä. Se on mukana myös PAL-valtioissa julkaistussa "SingStar Hottest Hits" -pelissä.


title: Kattovaikutus

text: Kattovaikutus (engl. "ceiling effect") tarkoittaa ilmiötä, jossa lääkeaineen tai päihteen annosta suurennettaessa aineen vaikutus lisääntyy aluksi, mutta vaikutuksen kasvu alkaa annosta kasvatettaessa hidastua ja vaikutus pysyy sitten samana, vaikka annostusta kasvatettaisiin. Ibuprofeenin kattovaikutus saavutetaan 400 mg annoksella. Parasetamolilla kattovaikutus saavutetaan 1000 mg annoksella. Opioidireseptorien osittaisagonisteilla, kuten buprenorfiinilla, on kattovaikutukset riittävän suurilla annoksilla. Puhtailla opioidireseptorien agonisteilla, kuten morfiinilla, ei ole kattovaikutusta.


title: A Thousand Miles

text: A Thousand Miles (alun perin nimeltään "Interlude") on yhdysvaltalaisen laulaja-lauluntekijä Vanessa Carltonin sanoittama kappale, joka nauhoitettiin hänen "Be not Nobody" -albumia varten. Sen tuottivat Carlton sekä Ron Fair ja se julkaistiin albumin debyyttisinglenä 12. helmikuuta 2002. Sen lisäksi että siitä tuli Carltonin nimikkokappale, siitä muodostui hänen läpimurtohitti sekä yksi vuoden suosituimmista kappaleista. Nykypäivään mennessä se on Carltonin menestynein single Yhdysvalloissa sekä ainoa, mikä on saavuttanut sijoituksen Billboard Hot 100 -listan kymmenen parhaan joukossa.


title: A Thousand Miles

text: Kappale sai nopeasti suurta suosiota maailmanlaajuisesti, saavuttaen listan ensimmäisen sijan Australiassa, jossa se menestyi parhaiten, sekä saavuttaen sijoja viiden parhaan joukossa Yhdysvalloissa ja Irlannissa, päästen kymmenen parhaan joukkoon puolestaan Isossa-Britanniassa, Ranskassa, Italiassa ja Alankomaissa.


title: A Thousand Miles

text: Kappaleen ovat coveroineet monet artistit, joihin lukeutuvat Victoria Justice, David Archuleta sekä sen samplanneet T.I., Terry Crews, Cheryl Cole ja James McGee.


title: Georg Palmroth

text: Georg Fredrik Palmroth (21. huhtikuuta 1881 Helsinki – 11. maaliskuuta 1951) oli Venäjän keisarikunnan sekä Suomen armeijoissa palvellut ratsuväen upseeri.


title: Georg Palmroth

text: Palmroth suoritti Jelisavetgradin ratsuväenopiston 1905 ja eteni Venäjän armeijassa everstiluutnantiksi asti osallistuen ensimmäiseen maailmansotaan. Suomen armeijassa hän palveli vuodesta 1918 alkaen. Karjalan ratsujääkärirykmentissä hän palveli esiupseerina 1918–1920 ja sotaväen yleisesikunnassa 1921–1926. Sotakorkeakoulun komentajakurssin Palmroth kävi 1926. Ratsuväkiprikaatin komentajana Palmroth toimi noin 13 vuotta 12.4.1927–10.2.1940 sekä 10.4.1940–27.4.1941. Suomessa hänet ylennettiin everstiksi 1924 ja kenraalimajuriksi 1932.


title: Junshirō Kobayashi

text: Junshirō Kobayashi (; s. 11. kesäkuuta 1991 Hachimantai, Japani) on japanilainen mäkihyppääjä ja entinen yhdistetyn hiihtäjä. Hän edustaa Megamil Snow Brand Ski Teamia.


title: Junshirō Kobayashi

text:
Kobayashi aloitti uransa yhdistetyn puolelta. Hän debytoi lajin maailmancupissa vuonna 2009 Val di Fiemmessä ja osallistui myös nuorten MM-kilpailuihin. Hän vaihtoi kauden 2009-2010 jälkeen mäkihyppyyn. Mäkihypyn maailmancupissa Kobayashi debytoi marraskuussa 2011 Rukan suurmäen kilpailussa saavuttaen heti ensimmäiset maailmancupin pisteensä sijalla 24. Ensimmäisen palkintosijansa hän saavutti marraskuussa 2017 voittamalla Wisłan osakilpailun. Keski-Euroopan mäkiviikon 2017–2018 kokonaiskilpailussa hän oli neljäs.
Kobayashi voitti pronssia suurmäen kilpailusta vuoden 2013 talviuniversiadeista Trentinosta. Vuoden 2015 talviuniversiadeista Štrbské Plesosta hän saavutti kultaa sekajoukkuekilpailusta ja hopeaa normaalimäen joukkuekilpailusta. Falunin MM-kilpailuissa 2015 hän oli suurmäessä kolmastoista.


title: Junshirō Kobayashi

text: Junshirōn pikkuveli Ryōyū on myös mäkihyppääjä.


title: Mandarin Oriental München

text: Mandarin Oriental München on Münchenissä sijaitseva hotelli. Se sijaitsee Münchenin vanhassa kaupungissa Maximilianstrasse-kadun varrella, kuuluisan panimon Hofbräuhausin lähellä. Rakennus, jossa hotelli toimii, valmistui vuonna 1880 kaupungin oopperataloksi. Vuonna 1990 rakennus muutettiin hotelliksi, ja Mandarin Oriental Hotel Group osti sen lopulta vuonna 2000. Hotellissa on useita ravintoloita ja baareja, kuten Mark's, joka on Simon Laresen johtama Michelin-tähdellä palkittu, välimerellistä ruokaa ranskalaisilla vaikutteilla tarjoava ravintola.


title: Mandarin Oriental München

text: Mandarin Oriental München sijaitsee sivukadulla Münchenin vanhassa kaupungissa kävelyetäisyydellä useista museoista ja ravintoloista. Marienplatz, Frauenkirche, Maximilianstrasse ja Hofbräuhaus sijaitsevat hotellin lähistöllä.


title: Mandarin Oriental München

text: Rakennus, jossa Mandarin Oriental München toimii, valmistui vuonna 1880 alun perin kaupungin oopperataloksi. Vasta vuonna 1990 rakennus muutettiin hotelliksi, ja siinä toimi Hotel Rafael Munich. Mandarin Oriental Hotel Group osti rakennuksen vuonna 2000. Remontoinnin yhteydessä rakennuksen perustusten huomattiin kuuluvan keskiaikaiseen kaupunginmuuriin, ja osa kyseisestä muurista on nykyäänkin nähtävillä hotellin kellarissa.


title: Mandarin Oriental München

text: Hotellia remontoitiin laajasti vuonna 2007. Hotellissa on kuusi ravintolaa ja baaria. Tunnetuin näistä on Mark's, joka tarjoilee modernia eurooppalaista ruokaa ja joka on palkittu Michelin-tähdellä.


title: Love Song

text: Love Song on yhdysvaltalaisen laulaja-lauluntekijä Sara Bareillesin kappale, jonka julkaisi Epic Records hänen Little Voice-debyyttialbumin debyyttisinglenä kesäkuussa 2007. Se oli ehdokkaana vuoden 2009 Grammy-palkintogaalassa kategorioissa "Vuoden kappale" ja "Paras naisen poplauluesitys".


title: Love Song

text: Se on Bareillesin suurin hittikappale Yhdysvalloissa nykypäivään mennessä ja se pysyi Billboard Hot 100-listalla 41 viikkoa. Se myös vietti usean viikon Hot Adult Pop Songs sekä Hot Adult Contemporary Tracks-listan kärjessä, sijoittuen molempien listojen vuoden päätöslistan ensimmäiselle sijalle. Monet kuvailevat sitä hänen läpimurtokappaleeksi sen johdosta kun se on hänen ensimmäinen hittinsä ja on myynyt enemmän kuin yksikään muu Bareillesin kappale nykypäivään mennessä.


title: Georg Stiernhielm

text: Georg Stiernhielm (synt. "Göran Olofsson", myös "Georgius Olavi", "Lillia", 7. elokuuta 1598 Vika, Ruotsi – 22. huhtikuuta 1672 Tukholma, Ruotsi) oli ruotsalainen hallintomies, kielitieteilijä, yleistieteilijä ja runoilija. Häntä on kutsuttu "Ruotsin runouden isäksi", joka otti ensimmäisenä käyttöön antiikin runomittoja Ruotsin kirjallisuudessa teoksessaan "Hercules" (1658).


title: Georg Stiernhielm

text:
Göran Olofssonin isä Olof Marqvardsson oli ammatiltaan vuorimies Svartskärsin kylässä Vikan pitäjässä Taalainmaalla. Göran aloitti opettajanuransa Västeråsin koulussa, josta hän lähti vuonna 1619 Uppsalan yliopiston ja otti nimen "Lillia". Hän opiskeli myös Saksassa jonkin aikaa ja palasi Uppsalaan 1624. Hän lähti pian kuitenkin takaisin Saksaan ja matkusteli myös Italiassa, Ranskassa, Hollannissa ja Englannissa. Piispa Johannes Rudbeckius kutsui hänet lehtoriksi Västeråsin gymnasiumiin vuonna 1626 ja kohta tämän jälkeen kuningas Kustaa II Aadolf nimitti hänet Tukholman Collegium illustren aateliston oppimestariksi ja hän sai nimityksen johdosta suurta huomiota. Hänet nimitettiin Tarton hovioikeuden asessoriksi 1630 ja aateloitiin vuonna 1631 nimellä Stiernhielm saaden läänityksikseen Stjernlundin ja Vasulan tilukset Liivinmaalla. Hänestä tuli myös Liivinmaan maaneuvos vuonna 1639. Stiernhielm kutsuttiin takaisin Tukholmaan 1642 juuri perustettuun "Lagkommissionen"iin ja hän jäi useiksi vuosiksi maan pääkaupunkiin.
Kuningatar Kristiina alkoi kiinnittää huomiota Stiernhielmin runoihin ja hän sai siten osakseen myös yhä enemmän yleistä huomiota Tukholman piireissä. Stiernhielm nimitettiin Tarton hovioikeuden varapresidentiksi 1648 mutta kutsuttiin pian taas takaisin Tukholmaan Riksarkivetin johtajaksi () vuonna 1649 ja Ruotsin kuningashuone kiinnitti huomiota edelleen runsaasti hänen runouteensa ja tuotantoonsa. Jonkin ajan kuluttua Stiernhielm joutui hovin epäsuosioon johtuen tämän kritiikistä eräitä kuningattaren suosikkeja kohtaan ja hän joutui palaamaan Liivinmaalle. Pohjan sodan sytyttyä Stiernhielm joutui palaamaan Tukholmaan 1656 perheensä kanssa. Sodan jälkeen Stiernhielm kärsi perheineen virattomaksi jäätyään talousvaikeuksista. Kaarle X Kustaa nimitti hänet maatuomariksi nyt Ruotsin haltuun joutuneeseen Trondheimin lääniin, jonka se tosin jälleen menetti vuonna 1660 ja Stiernhielm jäi taas työttömäksi. Hänet kutsuttiin krigsrådin jäseneksi 1661 ja vuotta myöhemmin Reduktionskollegiumiin. Vuonna 1667 hänet nimitettiin vastaperustetun antikviteettikollegion ensimmäiseksi johtajaksi, joka takasi lopulta Stiernhielmille vakaan toimeentulon hänen elämänsä loppuvuosiksi. Stiernhielmin kuoltua Ruotsin akatemia julkaisi muistomitalin hänen kunniakseen.


title: Georg Stiernhielm

text: Stiernhielmiä pidettiin Ruotsissa aikansa oppineimpana henkilönä, jonka kirjallinen tuotanto oli monialaista. Hän julkaisi viisi-kuusikymmentä kirjallista teosta, jotka runouden lisäksi käsittelivät matematiikkaa, luonnontieteitä, lakitieteitä, historiaa, tilastotiedettä ja kielitiedettä. Erik Gustaf Geijeron kuvannut Stiernhielmiä "kaikessa suurena alkuunsaattajana" (). Hän oli ensimmäisiä ruotsalaisia matemaatikkoja, jotka saivat laajempaa huomiota ja hän toi matkoiltaan paljon aiemmin valtakunnassa tuntematonta matemaattista tietoa Ruotsiin. Hallitus kuunteli hänen neuvojaan valtakunnallisten mittayksiköiden perustamiseksi tieteelliselle pohjalle. Hän myös toi Ruotsiin mikroskoopin ja suurennuslasin. Lakitieteilijänä hän kävi läpi vanhat ruotsalaiset lait ja julkaisi "Vestgötalagen" -teoksen. Hän oli ensimmäinen, joka lisäsi lakikirjoihin selityksiä. Filosofina Stiernhielm suosi Platonia ja Plotinosta mutta vastusti kartesiolaisuutta. Historioitsijana hän pyrki näyttämään toteen kansainvaellusten olevan lähtöisin Ruotsista ja pyrki osoittamaan ruotsin kielen aseman kaikkien kielien kantakielenä. Vaikka hänen kansallismielisiä historia- ja kielitutkimuksiaan ei pidetä järin tieteellisinä, häntä pidetään kuitenkin eräänä ensimmäisistä vertailevan kielentutkimuksen alkuunpanijoista.


title: Georg Stiernhielm

text: Tieteellisen toiminnan ohessa Stiernhielmin merkittävimpänä panoksena pidetään hänen herättämäänsä huomiota siihen saakka väheksytyn ruotsin kielen aseman nostamiseen. Hän julkaisi sanakirjoja ja tutki kielen alkuperää. Hänen runonsa olivat Ruotsin runoudessa käänteentekeviä, vieden alaa eteenpäin kansanlauluista ja -riimeistä taiteeksi.


title: Freddy Schwienbacher

text: Freddy Schwienbacher (s. 3. elokuuta 1975 Merano) on uransa jo päättänyt italialainen maastohiihtäjä, joka oli erikoistunut sprintteihin.


title: Freddy Schwienbacher

text: Schwienbacher debytoi maastohiihdon maailmancupissa vuonna 1995 Brussonissa saavuttaen heti ensimmäiset maailmancupin pisteens sijoittumalla 15 kilometrin kilpailussa sijalle 25. Schwienbacher voitti ensimmäisen kilpailunsa maaliskuussa 2004 Pragelatossa. Tuo kilpailu oli vapaan sprintti ja myös Schwienbacherin uran ensimmäinen henkilökohtainen palkintokorokesijoitus. Viesteistä hän saavutti uransa aikana neljä palkintosijaa, joista yksi oli voitto. Schwienbacherin uran toinen henkilökohtainen palkintokorokesijoitus tuli Nove Meston sprintistä vuodelta 2005. Tuolloin Schwienbacher oli toinen. Hän lopetti uransa vuonna 2009.


title: Freddy Schwienbacher

text: Schwienbacher osallistui urallaan myös kaksiin talviolympialaisiin, joissa hänen paras sijoitus oli viides. Tuon sijoituksen hän saavutti sekä vuoden 2002 kisojen että vuoden 2006 kisojen sprintistä. Hän osallistui myös kolmiin MM-kilpailuihin, joissa hänen paras sijoituksensa oli neljäs vuoden 2005 MM-kisojen parisprintin neljäs sija. Henkilökohtaisilla matkoilla hän oli parhaimmillaan kuudes vuoden 2003 kisojen sprintissä.


title: Georg Londén

text: Georg Londén (26. elokuuta 1874 Vilna – 1. joulukuuta 1950 Helsinki) oli tsaarin Venäjän sekä Suomen armeijoissa palvellut ratsuväen upseeri.


title: Georg Londén

text: Hänen isänsä oli kenraalimajuri Ludvig Londén. Hän kävi venäläisen ratsuväenupseerikoulun 1905-07 ja eteni Venäjäen ratsuväessä kaartineverstin arvoon saakka ensimmäisen maailmansodan aikana. Suomen vuoden 1918 sotaan hän siirtyi valkoisten puolelle Savon rintaman Etelä-Savon rykmentin komentajaksi. Rauhan aikana hän komensi Suomen rakuunarykmenttiä sekä myöhemmin Karjalan ratsujääkärirykmenttiä vuoteen 1920 asti. Vuosina 1920-1927 hän toimi Ratsuväkiprikaatin komentajana. Kenraalimajuriksi Londén ylennettiin 1923.


title: Kotapähkinäkasvit

text: Kotapähkinäkasvit (Staphyleaceae) on kasviheimo koppisiemenisten Crossosomatales-lahkossa. Siinä on 45 lajia eri puolilla maapalloa, ei kuitenkaan Pohjois-Euroopassa.


title: Kotapähkinäkasvit

text: Kotapähkinäkasvit ovat aina- tai kausivihantia pensaita tai puita, joiden puu on usein fluoresoivaa. Nivelten kohdalla johtojännelieriössä on joko kolme tai viisi aukkoa. Kasveissa on limasoluja. Lehdet ovat vastakkaisesti, pääteparisia, sahalaitaisissa lehdyköissä on pienet korvakkeet eli stipellit ja lehtikannassa usein varsinaiset korvakkeet. Verholehdet ovat terälehtimäisiä, heteitä on yhtä monta kuin verholehtiä, palhot ovat litteitä ja ponnet nuolimaisia. Kehänalainen sikiäin on kahden tai kolmen, harvoin neljän emilehden yhteenkasvettuma, ja kussakin emilehdessä on tavallisesti 6-12 (joskus vähemmän) siemenaihetta. Hedelmä on avautumaton, marja tai kuiva ja rakkomainen. Siemeniä hedelmässä on vähän, ja niissä on vihreä alkio, jolla on isot alkeislehdet. Kromosomiluku n = (11-)13(-14).


title: Kotapähkinäkasvit

text: Kotapähkinäkasvien levinneisyys on melko hajanainen ja keskittyy pohjoisen pallonpuoliskon lämpimänlauhkeille alueille. Tropiikkiin asti ne ovat levinneet Amerikassa, Malaijien saaristossa ja Uudessa-Guineassa.


title: Kotapähkinäkasvit

text: Kotapähkinäkasveihin kuuluu kaksi sukua ja 45 lajia. Kotapähkinöitä ("Staphylea") on 23 lajia ja suvussa "Dalrympelea" on 20-25 lajia.


title: No One (Alicia Keysin kappale)

text: ”No One” on yhdysvaltalaisen laulaja-lauluntekijän Alicia Keysin kappale hänen kolmannelta "As I Am" -studioalbumiltaan. Sen sanoittivat ja tuottivat Keys, Kerry Brothers, Jr. sekä George M. Harry, ja se julkaistiin albumin johdantosinglenä syyskuussa 2007. Se oli Keysin siihenastisen uran suurin hitti, joka saavutti lukuisten singlelistojen kärkiä, mukaan lukien Billboard Hot 100:n viideksi peräkkäiseksi viikoksi sekä Hot R&B/Hip-Hop Songs -listan kymmeneksi peräkkäiseksi viikoksi. Se on hänen toinen soolouralla julkaisemansa Yhdysvaltain singlelistan kärjen saavuttanut kappale vuonna 2001 julkaistun kappaleen ”Fallin’” jälkeen. Vuonna 2008 ”No One” listattiin ”Billboard Hot 100 All-Time Top Songs” -listan 42. sijalle sekä Top Billboard Hot 100 R&B/hip-hop songs -listan 14. sijalle. Vuonna 2009 kappale sijoittui Billboard Hot 100 -listan vuosikymmenen päätöslistan kuudenneksi. Se sijoittui myös Billboardin "Hot 100 55th Anniversary: The All-Time Top 100 Songs" -listan 48. sijalle.


title: No One (Alicia Keysin kappale)

text: ”No One” voitti 10. helmikuuta 2008 pidetyssä vuoden 2008 Grammy-palkintogaalassa kategorioissa ”paras naisartistin R&B-lauluesitys” ja ”paras R&B-kappale”. Seremonian aikana Keys esitti sen duettona John Mayerin kanssa. Kappale oli myös vuoden 2008 kuunnelluin kappale Yhdysvaltain radioissa 3,08 miljardilla kuuntelijalla. Kappaletta on myyty yli neljä miljoonaa maksullista latausta Yhdysvalloissa.


title: Erik Sandström

text: Erik Arnold Alexander Sandström (31. lokakuuta 1902 Viipuri – 11. helmikuuta 1982) oli Suomen Puolustusvoimien everstiluutnantti. Hän toimi Suomen panssaridivisioonan esikuntapäällikkönä jatkosodan aikana.


title: Erik Sandström

text: Sandström osallistui vapaaehtoisena Suomen sisällissodan Helsingin valtaukseen vuonna 1918 ja Viron vapaussotaan vuonna 1919. Hän kirjoitti ylioppilaaksi 1921 ja kävi Kadettikoulun 1922–1923 sekä Sotakorkeakoulun 1937–1939. Hän palveli vuodesta 1924 Uudenmaan rakuunarykmentissä ja oli siellä 1928–1930 eskadroonanpäällikkönä sekä vuosina 1933–1937 samassa tehtävässä Hämeen ratsurykmentissä. Talvisodan aikana hän osallistui Tolvajärven taisteluihin ryhmä Talvelan operativiisen osaston päällikkönä ja Kollaan taisteluihin Sissipataljoona 3:n komentajana. Hänet ylennettiin 1940 majuriksi ja 1942 everstiluutnantiksi. Jatkosodan aikana Sandström oli Panssaridivisioonan esikuntapäällikkönä 1941–1944 ja sodan lopussa vähän aikaa Jääkäripataljoona 5:n komentajana. Hän siirtyi reserviin vuonna 1945. Sandström työskenteli vuodesta 1946 Helsingin kaupungin palveluksessa, vuodesta 1952 väestönsuojelutehtävissä, kunnes jäi eläkkeelle vuonna 1969. Eläkevuosinaan hän asui Espanjassa.


title: Guamatelaceae

text: Guamatelaceae on koppisiemenisten Crossosomatales-lahkoon kuuluva kasviheimo, jossa on vain yksi laji: "Guamatela tuerckheimii".